Diari Oficial de la Generalitat Valenciana


Sumari del DOGV 9372, del 30-06-2022 (2022/6034)

ORDRE 4/2022, de 21 de junio, de la Vicepresidència Segona i Conselleria d'Habitatge i Arquitectura Bioclimàtica, per la qual s'aproven les bases reguladores per a la concessió d'ajudes del Programa d'ajudes al lloguer d'habitatges corresponents al Pla estatal per a l'accés a l'habitatge 2022-2025, i es procedeix a la convocatòria per a l'exercici 2022.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9372

Data del DOGV
:   30-06-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/6034


Data del document
:   21-06-2022

Organisme emissor
:   Vicepresidència Segona i Conselleria d'Habitatge i Arquitectura Bioclimàtica

Tipus de document
:   Ordre

Anàlisi jurídica

 Descriptors 

:   * Vicepresidència Segona i Conselleria d'Habitatge i Arquitectura Bioclimàtica
    * ajuda pública

ORDRE 4/2022, de 21 de junio, de la Vicepresidència Segona i Conselleria d'Habitatge i Arquitectura Bioclimàtica, per la qual s'aproven les bases reguladores per a la concessió d'ajudes del Programa d'ajudes al lloguer d'habitatges corresponents al Pla estatal per a l'accés a l'habitatge 2022-2025, i es procedeix a la convocatòria per a l'exercici 2022. [2022/6034]  
  
Preàmbul  
  
Amb data 19 de gener de 2022 s'ha publicat en el Boletín Oficial del Estado el Reial decret 42/2022, de 18 de gener, pel qual es regula el bo de lloguer jove i el Pla estatal per a l'accés a l'habitatge 2022-2025, que reforça les ajudes al lloguer per als col·lectius més vulnerables i dona continuïtat a les modificacions que va implementar, en matèria d'ajudes estatals a l'habitatge, el Reial Decret llei 11/2020, de 31 de març. En la línia del que s'ha exposat adés, un dels objectius a curt termini del Pla estatal és, entre altres, facilitar l'accés a l'habitatge als ciutadans amb menys recursos per mitjà d'ajudes directes als arrendataris en els quals concórrega aquesta circumstància, una situació per a la qual es preveu un programa específic d'ajudes al lloguer d'habitatge.  
  
En cada un dels capítols corresponents del títol II del pla estatal esmentat s'estableixen les actuacions enquadrables en cada programa i les beneficiàries potencials de les subvencions, sense perjudici dels requisits addicionals que puguen establir les comunitats autònomes i ciutats de Ceuta i Melilla per a aquestes persones. Així, el programa d'ajuda al lloguer d'habitatge es dissenya amb una ajuda de fins al 50 % de la renda arrendatícia per a persones arrendatàries en els quals la unitat de convivència tinga uns ingressos no superiors a 3 vegades l'IPREM. Aquest llindar serà de 4 vegades l'IPREM, si es tracta d'una família nombrosa de categoria general o de persones amb discapacitat, i de 5 vegades l'IPREM, quan es tracte de famílies nombroses de categoria especial o de persones amb discapacitat més severa. S'apliquen a arrendaments de fins a 600 euros mensuals, si bé, en alguns supòsits i amb l'acord previ de la comissió de seguiment del conveni corresponent, podrà aplicar-se a arrendaments de fins a 900 euros mensuals amb la ferma voluntat d'aproximar-se a les zones més tenses. Es tracta d'una ajuda que s'incrementa notablement en relació amb la del Pla estatal d'habitatge 2018-2021, que era de fins al 40 % de la renda arrendatícia. El procediment de concessió de les ajudes serà el de concurrència competitiva d'acord amb el que es disposa en els articles 163 i concordants de la Llei 1/2015, de 6 de febrer, d'hisenda pública, del sector públic instrumental i de subvencions, i els articles 22 i següents de la Llei 38/2003, de 17 de novembre, general de subvencions.  
  
Per a executar el nou pla d'habitatge, el Ministeri de Transports, Mobilitat i Agenda Urbana i les comunitats autònomes i ciutats de Ceuta i Melilla subscriuran convenis de col·laboració i condicionaran el finançament estatal al fet que les comunitats cofinancen les mesures en un percentatge determinat. Correspon als òrgans competents de les comunitats autònomes la tramitació i resolució dels procediments de concessió i pagament de les ajudes del pla, així com la gestió de l'abonament de les subvencions, una vegada hagen reconegut aquestes administracions el dret de les persones beneficiàries a obtindre-les dins de les condicions i límits establits per a cada programa, i segons el que s'acorde en els convenis corresponents.  
El Consell de Ministres, en la sessió celebrada el dia 1 de març de 2022, va adoptar l'Acord pel qual s'estableixen les quanties màximes de despesa estatal a les quals poden arribar les subvencions del Pla estatal per a l'accés a l'habitatge 2022-2025 i s'autoritza la proposta de distribució territorial entre les comunitats autònomes i les ciutats autònomes de Ceuta i Melilla de les ajudes financeres estatals per a la instrumentació de les subvencions del Pla estatal per a l'accés a l'habitatge 2022-2025, proposada per la Conferència Sectorial d'Habitatge i Sòl, en la sessió celebrada el 2 de febrer de 2022, per un import de 1.443 milions d'euros i en el qual s'atribueix a la Comunitat Valenciana un 11,40 % de la participació. L'execució del Pla queda condicionada a la subscripció del conveni corresponent entre el Ministeri de Transports, Mobilitat i Agenda Urbana i la Comunitat Valenciana, previst en l'article 21 del Reial decret 42/2022.  
Per altra banda, i sobre la base dels estudis actualitzats d'oferta d'habitatge en lloguer elaborats per l'Observatori de l'Hàbitat i Segregació Urbana, fent ús de la facultat prevista en el paràgraf segon de l'article 28 del Reial decret 42/2022, i amb la finalitat d'incrementar la renda o el preu màxim mensual de l'habitatge objecte d'arrendament o cessió que ha de constar en el contracte d'arrendament o cessió d'ús per a ser subvencionable per als municipis en els quals el límit màxim de la renda arrendatícia o preu de cessió establit com a màxim en l'article 27.d del Reial decret 42/2022 resulta insuficient, s'ha proposat la subscripció d'un acord bilateral amb el Ministeri de Transports, Mobilitat i Agenda Urbana, de manera que l'import màxim d'aquesta renda mensual en els municipis que s'esmenten serà el corresponent al valor mitjà establit en els termes següents:  
  
Relació de municipis Valors mitjans (?/mes) Import màxim (?/mes)  
Alacant 680,00 680,00  
Castelló de la Plana 680,00 680,00  
València 770,00 770,00  
  
  
Per mitjà del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries i les seues atribucions, s'assignen a la Vicepresidència Segona i Conselleria d'Habitatge i Arquitectura Bioclimàtica les competències en matèria d'habitatge i de regeneració urbana i sostenibilitat energètica residencial. Pel Decret 105/2019, de 5 de juliol, del Consell, es va establir l'estructura orgànica bàsica de la Presidència i de les conselleries de la Generalitat. La Resolució de 2 d'agost de 2019, del vicepresident segon i conseller d'Habitatge i Arquitectura Bioclimàtica, sobre delegació de l'exercici de competències en determinats òrgans de la Conselleria, apartat tercer, delega en les persones titulars de les direccions generals d'aquesta conselleria, en l'àmbit de les seues matèries competencials respectives i dels seus programes pressupostaris corresponents, apartat 8, l'exercici de la competència per a la convocatòria d'ajudes i subvencions a les quals es refereix el títol X de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en l'àmbit funcional propi o que té delegat, així com l'aprovació de les seues bases reguladores. En vista del canvi operat en la naturalesa jurídica de les bases reguladores de la concessió de les subvencions efectuat pel Decret llei 6/2021, i tenint en compte el principi d'eficàcia i economia processal, resulta procedent, a l'empara del que disposa l'article 10 de la Llei 40/2015, d'1 d'octubre, de règim jurídic del sector públic, que el vicepresident segon i conseller d'Habitatge i Arquitectura Bioclimàtica reclame, en el present cas, l'exercici de la competència delegada a fi de tramitar, aprovar les bases i convocar les ajudes en unitat d'acte.  
  
Aquestes bases són conformes a la Resolució d'11 de maig de 2020, de la Vicepresidència Segona i Conselleria d'Habitatge i Arquitectura Bioclimàtica, per la qual s'aprova el Pla estratègic de subvencions per al període 2020-2023 (DOGV 8810, de data 13.05.2020), amb les modificacions introduïdes per la Resolució de 21 de maig de 2021, de la sotssecretària de la Vicepresidència Segona i Conselleria d'Habitatge i Arquitectura Bioclimàtica, tal com estableix la Llei 1/2015, de 6 de febrer, en l'article 164, lletra a, així com l'article 8.1 de la Llei 38/2003, de 17 de novembre, i els articles 10 a 15 del Reial decret 887/2006, de 21 de juliol.  
En relació amb la política de la competència de la Unió Europea, les ajudes que es convoquen tenen per objecte pagar les rendes de lloguer d'habitatge habitual de les persones físiques, que no realitzen activitats econòmiques, ni suposa un avantatge econòmic que falsege la competència, ni afecta els intercanvis comercials entre estats integrants, raó per la qual no fa falta notificar-ho o comunicar-ho a la Unió Europea, d'acord amb el que estableix l'article 107 del Tractat de funcionament de la Unió Europea.  
Pel que s'ha exposat adés, i després d'haver incorporat a l'expedient l'informe de l'Advocacia General de la Generalitat, així com l'informe de la Intervenció Delegada, emesos d'acord amb l'article 165.1 de la Llei 1/2015 de, 6 de febrer de la Generalitat, d'hisenda pública, del sector públic instrumental i de subvencions, i fent ús de les facultats que em són atribuïdes pels preceptes legals esmentats, així com els articles 160.2.b i 4 a de la Llei 1/2015, i l'article 28.k de la Llei 5/1983, de 30 de desembre, de la Generalitat, del Consell, amb l'avocació prèvia de la competència delegada en la Direcció General d'Emergència Habitacional, Funció Social de l'Habitatge i Observatori de l'Hàbitat i Segregació Urbana, per mitjà de la Resolució de 2 d'agost de 2019, del vicepresident segon i conseller d'Habitatge i Arquitectura Bioclimàtica, sobre delegació de l'exercici de competències en determinats òrgans de la Conselleria, ordene:  
  
Primer  
Que s'aproven les bases reguladores del Programa d'ajudes al lloguer d'habitatge en la seua modalitat de lloguer d'habitatge habitual i permanent, corresponent al Pla estatal per a l'accés a l'habitatge 2022-2025, que s'exposen a continuació:  
  
Base primera. Objecte de les bases reguladores  
1. Les presents bases reguladores tenen com a objecte regular les ajudes en matèria d'habitatge a persones físiques, a fi de facilitar el gaudi, l'accés i la permanència en un habitatge o habitació en règim de lloguer o de cessió d'ús a sectors de població amb mitjans econòmics escassos, a través de l'atorgament d'ajudes directes a les persones arrendatàries o cessionàries.  
2. Les ajudes podran sol·licitar-se en l'àmbit de desenvolupament del Programa d'ajudes al lloguer d'habitatge en els termes que s'estableixen en el Reial decret 42/2022, de 18 de gener, pel qual s'aprova el bo lloguer jove i el Pla d'accés a l'habitatge 2022-2025, d'acord amb el que disposen les presents bases.  
  
Base segona. Actuacions subvencionables  
1. Serà objecte de l'ajuda, en els termes regulats en el Reial decret 42/2022 i en les presents bases reguladores, i sempre dins de les disponibilitats pressupostàries, les rendes arrendatícies o el preu de la cessió d'habitatge o habitació que constituïsca la residència habitual i permanent de la persona o unitat de convivència sol·licitant que conste en el contracte d'arrendament o de cessió d'ús que es corresponguen amb vint-i-quatre mensualitats com a màxim i s'hagen comunicat durant el període comprés entre l'1 de gener de 2022 i el 31 de desembre de 2023 o, en tot cas, les que corresponguen a partir de la data de subscripció del contracte d'arrendament o cessió d'ús de l'habitatge o habitació fins a aquesta data.  
No seran subvencionables les despeses generals, fiances, serveis, tributs, càrregues i responsabilitats que no siguen susceptibles d'individualització, que les parts hagen acordat que siguen a càrrec de l'arrendatària i que s'incloguen en el contracte com a conceptes diferenciats de la renda de lloguer.  
  
Base tercera. Finançament  
1. El finançament de les ajudes del Programa d'ajudes al lloguer d'habitatges, corresponents al Pla estatal per a l'accés a l'habitatge 2022-2025, per als exercicis 2022 i 2023, es farà amb càrrec al capítol IV, de l'aplicació pressupostària 02.90.03.268.85.4, «Emergència residencial i funció social», línia S1531000, amb denominació «Ajudes al lloguer d'habitatge. Pla estatal d'accés a l'habitatge 2022-2025», amb ingressos finalistes del Ministeri de Transports, Mobilitat i Agenda Urbana per al finançament d'aquestes ajudes i l'aportació de la Generalitat. En aplicació del que s'estableix en l'article 166 b de la Llei 1/2015, l'atorgament de les ajudes estarà condicionat a l'existència, en els pressupostos de la Generalitat de 2022 i 2023, de crèdit adequat i suficient per a aquesta finalitat.  
2. La quantia total màxima de les ajudes corresponents al Programa d'ajudes al lloguer d'habitatges que es concedirà en l'exercici 2022 serà inicialment de 93.117.059 euros, de manera que l'aportació del Ministeri de Transports, Mobilitat i Agenda Urbana es correspon amb la quantitat de 9.439.200 euros i la de Generalitat, amb 36.183.200 euros. Les ajudes tindran caràcter de despesa pluriennal segons la distribució que s'indica a continuació per als exercicis 2022 i 2023:  
  
  
  
3. Es podrà ampliar l'import global de les ajudes amb què està dotada la convocatòria després de publicar-les, si resulta insuficient per a atendre les peticions que, presentades dins del termini, acrediten reunir els requisits i altres condicions establides en aquestes bases, d'acord amb la regulació establida en l'article 58 del Reial decret 887/2006, pel qual s'aprova el Reglament de la Llei 38/2003, general de subvencions, i l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, tenint en compte el que regule el conveni de col·laboració que se subscriga entre el ministeri i la Generalitat Valenciana per a l'aplicació i el desplegament del Pla estatal per a l'accés a l'habitatge 2022-2025 i, si és el cas, els acords bilaterals successius subscrits relatius a la distribució del finançament entre els programes d'ajudes, tal com estableix l'apartat 2 de l'article 22 del Reial decret 42/2022, de 18 de gener, pel qual es regula el Pla estatal per a l'accés a l'habitatge 2022-2025, o bé per mitjà de l'aportació de fons propis addicionals, sempre que les disponibilitats pressupostàries ho permeten. L'òrgan concedent haurà de publicar la declaració de crèdits disponibles abans de la resolució de concessió en els mateixos mitjans que la convocatòria, sense que aquesta publicitat implique l'obertura d'un termini per a presentar noves sol·licituds ni l'inici d'un nou còmput de termini per a resoldre. L'efectivitat de la quantia addicional queda condicionada a la disponibilitat efectiva del crèdit en un moment anterior a la resolució de la concessió de les subvencions.  
  
4. Així mateix, es preveu que, a causa d'augments eventuals sobrevinguts en el crèdit disponible, puga haver-hi una resolució complementària de la concessió de la subvenció que incloga les sol·licituds que, tot i complir tots els requisits, no hagen sigut beneficiàries per esgotament del crèdit, sobre la base del que disposa l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat.  
5. La dotació econòmica per a la concessió d'ajudes de la convocatòria té caràcter pluriennal per a atendre la concessió de l'ajuda durant dos anys, sempre que es continuen mantenint els requisits i les circumstàncies exigibles que van determinar la concessió de l'ajuda.  
  
Base quarta. Persones beneficiàries i requisits  
1. Podran ser beneficiàries de les ajudes previstes en aquestes bases les persones físiques majors d'edat que reunisquen tots i cada un dels requisits que s'estableixen en les presents bases.  
Per a la concessió de les ajudes s'hauran de tindre en compte els requisits que s'estableixen en cada cas en aquestes bases, en relació amb la unitat de convivència, quan així s'establisca. A aquest efecte, es considera unitat de convivència la formada pel conjunt de persones que estan empadronades en un mateix habitatge en el moment de la sol·licitud, hi haja o no llaços familiars entre elles. En els casos de separació o divorci, els menors en règim de custòdia compartida s'hauran de considerar integrants de cada una de les unitats de convivència dels seus progenitors en la proporció que derive del règim de custòdia establida. A l'efecte de lloguer o cessió d'ús d'una habitació, s'hauran de tindre en compte els mateixos requisits, únicament en relació amb la persona arrendatària o cessionària.  
2. Seran requisits de les persones beneficiàries:  
a) Tindre la nacionalitat espanyola o la d'algun dels estats membres de la Unió Europea o de l'Espai Econòmic Europeu, Suïssa, o el parentiu determinat per la normativa que siga aplicable. En el cas dels estrangers no comunitaris, hauran de comptar amb una autorització d'estada (NIE, targeta d'identitat d'estranger) o residència a Espanya. Tots els membres de la unitat de convivència hauran de complir aquesta condició en el moment de la sol·licitud. Les persones beneficiàries hauran de facilitar el seu número de document nacional d'identitat, així com el dels altres membres de la unitat de convivència majors de 16 anys, i, en cas de persones estrangeres, el número d'identificació d'estranger, No s'exigirà el permís de residència als qui estiguen exclosos d'aquesta obligació d'acord amb el que estableix la legislació estatal.  
  
b) Ser titular, en qualitat de persona arrendatària, d'un contracte d'arrendament d'habitatge formalitzat en els termes de la Llei 29/1994, de 24 de novembre, d'arrendaments urbans o, en qualitat de persona cessionària, d'un contracte de cessió d'ús o d'arrendament o cessió d'ús d'una habitació. En el cas de lloguer d'habitació, no és exigible que la formalització ho siga en els termes de la Llei 29/1994, si bé el contracte de lloguer o cessió d'ús haurà de tindre una duració mínima d'un any. En cap cas s'admetran contractes de subarrendament d'habitatge o habitació.  
c) Que l'habitatge o l'habitació arrendada o cedida constituïsca la residència habitual i permanent de la persona arrendatària o cessionària, o de la unitat de convivència, la qual cosa s'haurà d'acreditar mitjançant un certificat col·lectiu o volant únic d'empadronament en el qual consten, en la data de la sol·licitud, les persones que tenen el domicili habitual en l'habitatge que siga objecte del contracte d'arrendament o cessió o la persona que té una habitació arrendada o cedida en ús. L'habitatge o l'habitació haurà de constituir el domicili habitual i permanent de la persona beneficiària durant tot el període pel qual es concedeix l'ajuda. A aquest efecte, queden exclosos els arrendaments als quals es refereix l'article 3 de la Llei 29/1994, «Arrendaments per a ús diferent d'habitatge», així com els formalitzats a l'empara de la legislació turística.  
  
d) Que la suma total de les rendes anuals de les persones que tinguen el seu domicili habitual o permanent en l'habitatge arrendat cedit consten o no com a titulars del contracte d'arrendament, siguen iguals o inferiors a 3 vegades l'indicador públic de renda d'efectes múltiples (IPREM).  
Aquest llindar serà de quatre vegades l'IPREM si es tracta d'una família nombrosa de categoria general, de persones amb discapacitat o víctimes de terrorisme, i de cinc vegades l'IPREM quan es tracte de famílies nombroses de categoria especial o de persones amb discapacitat amb un grau reconegut igual o superior al 33 %.  
A aquest efecte, tindran la consideració de víctimes de terrorisme les persones que hagen patit danys incapacitants a conseqüència de l'activitat terrorista, les amenaçades i segrestades, així com el cònjuge o la parella de fet i els fills dels anteriors i dels morts.  
  
En el supòsit de lloguer o cessió d'habitació, només s'hauran de considerar les rendes de la persona arrendatària o cessionària titular del contracte, sense incloure la resta de persones que tinguen el domicili habitual i permanent en l'habitatge.  
Els ingressos s'hauran d'acreditar en la forma establida en la base sisena.  
e) Que les persones que tinguen el seu domicili habitual o permanent en l'habitatge, consten o no com a titulars del contracte d'arrendament o cessió, acrediten uns ingressos mínims, en conjunt, equivalents a 0,3 vegades l'IPREM. En el cas d'arrendament o cessió d'ús d'habitació, només s'hauran de tindre en compte els ingressos de la persona titular del contracte d'arrendament o cessió d'ús.  
Els ingressos s'hauran d'acreditar en la forma establida en la base sisena.  
f) Que l'habitatge objecte del contracte d'arrendament o cessió, així com el lloguer o la cessió d'ús de l'habitació, ho siga per una renda igual o inferior als límits establits, en funció de la localitat d'emplaçament de l'habitatge, en la base setena.  
3. No podrà concedir-se l'ajuda quan la persona sol·licitant o alguna de les que tinguen la residència habitual i permanent en l'habitatge objecte del contracte d'arrendament o cessió d'ús es trobe en alguna de les situacions que s'indiquen a continuació:  
a) Ser persona propietària o usufructuària d'algun habitatge a Espanya. A aquest efecte no es considerarà que s'és persona propietària o usufructuària d'un habitatge si el dret recau únicament sobre una part alíquota d'aquesta i s'ha obtingut per herència o transmissió mortis causa sense testament. S'exceptuaran d'aquest requisit les persones que siguen titulars d'un habitatge i n'acrediten la no disponibilitat per causa de separació o divorci, per qualsevol altra causa aliena a la seua voluntat o quan l'habitatge resulte inaccessible per raó de discapacitat del titular o d'algun membre de la unitat de convivència.  
b) Que la persona arrendatària, cessionària o qualsevol que tinga el domicili habitual i permanent en l'habitatge arrendat o cedit tinga parentiu en primer o segon grau de consanguinitat o afinitat amb la persona arrendadora o cedent de l'habitatge.  
c) Que la persona arrendatària, cessionària o qualsevol de les persones que tinguen el domicili habitual i permanent en l'habitatge arrendat o cedit, pertanga a la mateixa societat o siga partícip de la persona física o jurídica que actue com a arrendadora o cedent, amb l'excepció de cooperatives d'habitatge en cessió d'ús i sense ànim de lucre.  
  
4. No podrà concedir-se l'ajuda quan entre la persona sol·licitant titular del contracte d'arrendament o cessió d'habitació i la persona arrendadora o cedent d'aquesta hi haja parentiu en primer grau o segon grau de consanguinitat o d'afinitat; o quan la persona arrendatària o cessionària de l'habitació siga soci o partícip de la persona física o jurídica que actue com a arrendadora o cedent.  
5. No podran obtindre la condició de beneficiàries les persones físiques en les quals concórrega alguna de les circumstàncies que s'estableixen en l'article 13 de la Llei 38/2003, de 17 de novembre, general de subvencions; les persones o entitats que, segons determina l'article 41 de la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana, segons el que s'estableix en el títol VI d'aquesta llei, hagen sigut sancionades per resolució administrativa ferma, i les que hagen sigut subjectes a una revocació d'alguna de les ajudes previstes en aquest pla o un pla estatal d'habitatge anterior per incompliment o causa imputables al sol·licitant.  
  
  
Base cinquena. Grups d'atenció especial  
1. Gaudiran de prioritat per a accedir a les ajudes previstes en aquestes bases les persones que siguen titulars d'un contracte d'arrendament o de cessió d'ús d'habitatge, individualment o com a part d'una unitat de convivència, i es troben en alguna de les circumstàncies següents, excepte el que disposen els apartats d, f i j, que serà aplicable a qualsevol de les persones que integren la unitat de convivència.  
  
a) Estar afectades per procediments de desnonament, execució hipotecària o dació en pagament que hagen tingut lloc en els últims 5 anys.  
b) Tinguen la condició de família monoparental amb fills, segons el que s'estableix en el Decret 19/2018, de 9 de març, del Consell, pel qual es regula el reconeixement de la condició de família monoparental a la Comunitat Valenciana, sempre que no hi haja una pensió compensatòria, ni un segon progenitor que aporte ingressos i que en conjunt no superen anualment 1 IPREM.  
c) Famílies nombroses.  
d) Dones víctimes de violència de gènere. Aquesta circumstància es tindrà en compte per a la unitat de convivència en la qual hi haja alguna víctima de violència de gènere acreditada, i no sols en els casos de la titular del contracte.  
e) Víctimes del terrorisme: persones que hagen patit danys incapacitants a conseqüència de l'activitat terrorista, descendents de les víctimes mortes en actes terroristes, així com les persones amenaçades, en tots els casos, durant els dos anys anteriors a la convocatòria.  
  
f) Persones amb diversitat funcional, sensorial o cognitiva, amb un grau de discapacitat declarat igual o superior al 33 %. Aquesta circumstància es tindrà en compte no sols per als titulars del contracte, sinó per a qualsevol membre de la unitat de convivència.  
g) Persones joves extutelades  
h) Persones exconvictes  
i) Persones o unitats de convivència afectades per situacions catastròfiques en els últims cinc anys.  
j) Unitats de convivència en què totes les persones es troben en situació de desocupació i hagen esgotat les prestacions corresponents.  
  
k) Unitats de convivència en les quals alguna persona assumeix la pàtria potestat, la tutela o l'acolliment familiar permanent del menor orfe per violència de gènere.  
l) Dones en situació de necessitat o en risc d'exclusió, especialment quan tinguen fills menors exclusivament a càrrec seu.  
m) Persones que visquen soles els ingressos de les quals estiguen constituïts, únicament, per prestacions a càrrec de les administracions públiques i que en conjunt no superen anualment 1 IPREM.  
2. Per al cas d'arrendament o cessió d'ús d'habitació, les circumstàncies esmentades seràn valorables únicament quan concórreguen en el titular del contracte d'arrendament o cessió d'ús.  
  
Base sisena. Còmput i límit d'ingressos  
1. Per a valorar la concessió de les ajudes per al pagament del lloguer en el supòsit de contracte d'arrendament o preu de cessió d'ús d'habitatge, es tindran en compte els ingressos de la persona física sol·licitant i altres persones que integren la unitat de convivència. Quan es tracte d'ajudes per a pagar el lloguer en el supòsit de contracte d'arrendament o preu de cessió d'ús d'habitació, es tindran en compte, únicament, els ingressos de la persona física titular del contracte d'arrendament o cessió d'ús.  
Per a determinar els ingressos se seguiran els criteris següents:  
  
a) Es partirà de les quanties de la base imposable general i de l'estalvi, regulades en els articles 48 i 49 respectivament, de la Llei 35/2006, de 28 de novembre, de l'Impost sobre la Renda de les Persones Físiques, corresponent a la declaració o declaracions presentades per la persona sol·licitant o per cada un dels membres de la unitat de convivència majors de 16 anys, relativa a l'últim període impositiu amb termini de presentació vençut en el moment de l'obertura del termini de sol·licitud d'ajudes corresponent.  
En la sol·licitud d'ajudes s'inclourà expressament l'autorització de la persona sol·licitant i, quan es tracte d'arrendament o cessió d'ús d'habitatge, de les altres persones convivents en l'habitatge majors de 16 anys, la Vicepresidència Segona i Conselleria d'Habitatge i Arquitectura Bioclimàtica, per a recaptar de l'AEAT la informació dels ingressos que permeta valorar el compliment dels requisits i les condicions exigides per a concedir l'ajuda sol·licitada.  
En cas d'oposar-se expressament a consultar dades amb l'Agència Estatal d'Administració Tributària, s'haurà d'aportar un certificat de renda expedit per aquest organisme, amb un codi segur de verificació, relatiu a l'últim període impositiu, amb termini de presentació vençut en el moment de l'obertura del termini de sol·licitud d'ajudes corresponent.  
b) En el cas de persones no obligades a presentar la declaració d'IRPF, la renda computable, independentment de les dades que l'AEAT puga subministrar, serà la suma dels ingressos obtinguts per al període de què es tracte. A aquests s'haurà d'aportar una declaració responsable sobre els seus ingressos de l'últim exercici fiscal vençut, acompanyat d'un justificant de vida laboral i, segons la situació en què es trobe, de la documentació següent:  
- En el cas de desocupació, un certificat expedit per LABORA o pel Servei d'Ocupació Estatal (SEPE) amb indicació dels ingressos percebuts durant el període esmentat.  
- En el cas de pensió de jubilació, d'incapacitat permanent, d'invalidesa, viudetat, orfandat o altres, una prestació de serveis socials o qualsevol altra classe d'ajuda econòmica, s'haurà d'aportar un certificat emés per l'organisme competent, amb indicació dels ingressos obtinguts durant l'últim exercici fiscal vençut.  
- Documentació relativa a les nòmines i/o el certificat de retencions de l'empresa relatius al període referit.  
Tot l'anterior sense perjudici que es puga aportar qualsevol altra justificació dels ingressos admesa en dret.  
La quantia resultant es convertirà en nombre de vegades l'IPREM, referit a 14 pagues, en vigor durant el període al qual es referisquen els ingressos avaluats.  
c) La quantia resultant serà ponderada, en el cas d'arrendament o cessió d'ús d'habitatge, amb l'aplicació d'un coeficient multiplicador únic, comprés entre 0,90 i 1, depenent del nombre de membres de la unitat de convivència, segons el quadre que s'insereix a continuació:  
  
  
Taula de ponderació  
Nombre de membres de la unitat de convivència 1 2 3 4 5 6  
Coeficient de ponderació 1 0,98 0,96 0,94 0,92 0,90  
  
  
d) La quantia resultant s'anomenarà IUC (ingressos de la unitat de convivència).  
2. Límit d'ingressos. El límit màxim d'ingressos de la unitat de convivència (LIUC) que permet l'accés a l'ajuda no podrà excedir tres vegades la quantia anual de l'índex públic de renda d'efectes múltiples (IPREM), excepte en els supòsits esmentats en la base quarta, paràgraf 2.d, i aquest límit es determinarà segons les regles següents:  
  
a) Si la unitat de convivència està composta per una sola persona adulta, la quantia de l'IPREM es multiplica per 1,5.  
b) Si la unitat de convivència està composta per dues o més persones:  
- La primera persona adulta computa 1,5 vegades l'IPREM.  
- Cada persona addicional computa 0,5 vegades l'IPREM.  
- Quan es tracte de menors en règim de custòdia compartida, computa 0,25 vegades l'IPREM.  
El valor de l'indicador de preus de renda d'efectes múltiples a tindre en compte per a la concessió de les ajudes serà el corresponent a l'exercici de renda consultat.  
Per a establir la prioritat de les persones sol·licitants, es tindrà en compte el resultat d'aplicar la fórmula següent: 1- (IUC/CLIUC).  
On: IUC = Ingressos, en euros, de la unitat de convivència.  
CLIUC = Quantia, en euros, del límit màxim d'ingressos de la unitat de convivència que permet l'accés a l'ajuda, calculat d'acord amb l'apartat b anterior.  
  
Base setena. Delimitació d'àrees i límits de l'Import de la Renda d'arrendament o preu de la cessió d'ús de l'habitatge o habitació.  
  
1. Només podran ser objecte d'ajudes les rendes d'arrendament que no superen els límits que s'estableixen a continuació, en funció de la localitat en què estiga localitzat l'habitatge.  
2. No podran ser objecte d'ajuda els habitatges que tinguen una renda arrendatícia o preu de cessió de l'habitatge objecte del contracte d'arrendament o cessió que supere els 600 euros mensuals. En el cas del lloguer d'una habitació, aquesta renda o preu haurà de ser igual o inferior a 300 euros mensuals. En aquesta renda o preu no s'inclou l'import que puga correspondre a annexos com ara places de garatge, trasters o similars.  
Si en el contracte d'arrendament o cessió d'ús s'inclouen annexos com ara un garatge o traster, i el preu de cada un d'aquests no està desglossat, de manera que només figura en el contracte l'import global, a l'efecte de la comprovació de l'import màxim del preu anterior, es valorarà l'import de la renda o preu de cessió de l'habitatge com el 80 % del preu total del contracte quan aquest incloga habitatge i garatge, del 95 % quan el contracte incloga habitatge i traster, i del 75 % quan el contracte incloga habitatge, garatge i traster.  
Si en el contracte d'arrendament o cessió d'ús s'inclouen les despeses de comunitat i el preu no està desglossat, de manera que en el contracte únicament consta l'import global, a l'efecte de comprovar l'import màxim del preu anterior, es valorarà l'import de les despeses de comunitat com el 5 % de l'import del preu de lloguer o cessió de l'habitatge.  
3. En el cas que, abans d'aprovar les presents bases, fent ús de la facultat prevista en l'article 8 del Reial decret 42/2022, s'haja subscrit un acord amb el Ministeri de Transports, Mobilitat i Agenda Urbana en el si de la comissió de seguiment mencionada en l'article 133.3 que incremente el límit màxim de la renda arrendatícia o preu de cessió establit en l'apartat anterior, les rendes o preu de cessió a considerar com a màxims seran, en funció de la localitat en què estiga situat l'habitatge, els que s'estableixen en el quadre que s'insereix a continuació:  
  
 Lloguer o cessió d'habitatge Lloguer o cessió d'habitació  
Zona Import anual Import mensual Import anual Import mensual  
ATPMS A-1: València 9.240 - 770 - 3.600 - 300 -  
ATPMS A-2: Alacant i Castelló de la Plana 8.160 - 680 - 3.600 - 300 -  
ATPMS B 7.200 - 600 - 3.600 - 300 -  
ATPMS C-1 I C-2 6.600 - 550 - 2.400 - 200 -  
ATPMS A 5.040 - 420 - 2.100 - 175 -  
  
  
4. En els supòsits d'unitats de convivència formades per famílies nombroses o de persones amb discapacitat, el límit de la renda o preu màxim mensual de l'habitatge objecte d'arrendament o cessió que possibilita l'accés a l'ajuda podrà ser superior als límits establits en els apartats anteriors, amb el límit màxim de 900 euros.  
  
Base huitena. Quantia de l'ajuda i termini de concessió  
1. La quantia de l'ajuda podrà ser de:  
a) fins al 50 % de la renda o preu mensual que hagen de satisfer pel lloguer o cessió d'ús del seu habitatge o habitació que constituïsca la residència habitual i permanent per a les sol·licituds formulades per persones o unitats de convivència amb uns ingressos que no superen l'import equivalent a 1 IPREM calculats d'acord a la base sisena.  
  
b) fins al 45 % de la renda de lloguer o preu de cessió d'ús de l'habitatge o habitació per a les sol·licituds formulades per persones o unitats de convivència amb uns ingressos que, calculats d'acord a la base sisena, resulten superiors a 1 IPREM i iguals o inferiors a 2,5 IPREM.  
  
c) fins al 40 % de la renda de lloguer o preu de cessió d'ús de l'habitatge o habitació per a les sol·licituds formulades per persones o unitats de convivència amb uns ingressos que, calculats d'acord amb la base sisena, resulten superiors a 2,5 IPREM i no excedisquen el màxim exigit per a ser persona beneficiària de l'ajuda.  
d) excepcionalment, si en el moment de presentar la sol·licitud, la persona sol·licitant es troba en el supòsit previst en l'apartat m de la base cinquena, o la totalitat de membres de la unitat de convivència té més de 65 anys, l'ajuda podrà arribar fins al 50 % de la renda de lloguer o preu de cessió de l'habitatge o habitació, independentment dels ingressos percebuts.  
2. L'ajuda es concedirà a les persones beneficiàries pel termini de dos anys o vint-i-quatre mensualitats com a màxim, que es correspondran amb les mensualitats produïdes durant el període comprés entre l'1 de gener de 2022 i el 31 de desembre de 2023, o, en tot cas, les que corresponguen a partir de la data de subscripció del contracte d'arrendament o cessió d'ús de l'habitatge o habitació fins a aquesta data.  
  
  
Base novena. Criteris d'adjudicació  
1. Es concediran les ajudes fins a esgotar l'import màxim disponible per a la convocatòria. Per a determinar la prioritat de les persones sol·licitants, es tindran en compte dos criteris:  
a) El nivell d'ingressos, que es determinarà com el resultat de la fórmula següent: 1- (IUC/CLIUC).  
b) La possible inclusió en algun dels grups d'atenció especial.  
L'adjudicació es farà aplicant la fórmula establida en l'apartat a de la base novena, i es prioritzaran les sol·licituds incloses en l'apartat b per ordre decreixent obtingut, tenint cada una d'aquestes una puntuació d'1 a l'efecte de baremació, puntuació que serà acumulativa en els supòsits de concurrència de dos o més grups d'atenció especial. Una vegada atés aquest grup de l'apartat b, s'atendrà la resta de sol·licituds per ordre decreixent de la puntuació obtinguda en l'apartat a.  
  
2. Sense perjudici de la prioritat establida en les presents bases, en cas que les sol·licituds presentades en una convocatòria complisquen amb els límits d'ingressos del punt anterior, requerisquen una dotació d'ajudes superior als fons disponibles i diverses sol·licituds hagen obtingut la mateixa puntuació, a l'efecte del desempat prevaldrà la sol·licitud presentada abans.  
3. Si les sol·licituds presentades en una convocatòria que complisquen el que s'estableix en els apartats anteriors són inferiors al nombre d'ajudes que poden ser acceptades segons el crèdit pressupostari habilitat, podran resultar-ne beneficiàries les persones o unitats de convivència sol·licitants que tinguen uns ingressos que no superen tres vegades l'IPREM, fins i tot quan el resultat d'aplicar la fórmula expressada en l'apartat 1.a d'aquesta base siga un valor negatiu no inclòs en la forqueta establida entre el valor 1 (puntuació màxima) i el valor 0 (puntuació mínima permesa) que permet l'adjudicació de l'ajuda, i en aquest cas es prioritzarà l'accés seguint l'ordre establit per la puntuació obtinguda.  
  
La relació de municipis i la seua adscripció a cada ATPMS (àmbit territorial de preu màxim superior) s'adjunta com a annex a la present ordre.  
  
Base desena. Procediment de concessió  
1. Aquestes subvencions es concediran en règim de concurrència competitiva conforme al que estableixen l'article 32 del Reial decret 42/2022; l'article 22.1 i concordants de la Llei 38/2003, de 17 de novembre, general de subvencions, i els articles 163 i següents de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
2. El procediment s'iniciarà sempre d'ofici, per mitjà d'una convocatòria aprovada per la conselleria competent en matèria d'habitatge, que serà publicada en el Diari Oficial de la Generalitat Valenciana.  
3. D'acord amb l'article 30.7 de la Llei general de subvencions, la concessió d'aquestes subvencions no requerirà una altra justificació que les indicades en aquesta ordre, sense perjudici dels controls que s'efectuen amb posterioritat, que s'estendran a la totalitat de les persones beneficiàries.  
  
Base onzena. Forma i termini de presentació de sol·licituds  
1. La sol·licitud i la documentació annexa per a la concessió de les ajudes l'hauran de formalitzar les persones o unitats de convivència interessades mitjançant un formulari omplit electrònicament que estarà disponible en la seu electrònica de la Generalitat, portal gva.es, d'acord amb els models i terminis establits que especifique la resolució de convocatòria corresponent.  
Només es podrà presentar una sol·licitud per habitatge o habitació, per la qual cosa si es detecta la presentació de diverses sol·licituds per a un mateix habitatge o habitació, s'anul·laran d'ofici les sol·licituds duplicades, i es mantindrà com una única sol·licitud la presentada en últim lloc.  
En el cas que es presente un nombre de sol·licituds d'ajudes per al pagament de la renda d'arrendament o un preu de cessió d'habitació superior al nombre d'habitacions de què dispose un mateix habitatge, segons la descripció de l'habitatge que conste en el certificat o la nota simple emesa pel Registre de la Propietat, només s'admetran a tràmit les sol·licituds que es corresponguen amb el nombre d'habitacions existents segons l'ordre d'entrada i se'n rebutjaran totes les altres.  
No s'admetran a tràmit les sol·licituds omplides de manera diferent ni fora del termini establit, i se'n resoldrà la inadmissió amb una resolució prèvia dictada en els termes de l'article 21 de la Llei 39/2015, d'1 d'octubre, del procediment administratiu comú de les administracions públiques.  
La presentació de la sol·licitud de l'ajuda presumeix l'acceptació incondicionada de les bases d'aquesta convocatòria i de les condicions, els requisits i les obligacions que s'hi contenen.  
2. La presentació de sol·licituds es farà d'acord amb el que s'estableix en la Llei 39/2015, d'1 d'octubre, del procediment administratiu comú de les administracions públiques, en qualsevol de les formes que s'estableixen a continuació:  
a) Preferentment, si es disposa de certificat digital, la sol·licitud podrà ser presentada per la persona interessada de manera telemàtica en la seu electrònica de la Generalitat, per mitjà del procediment habilitat a aquest efecte i denominat «Ajudes al lloguer d'habitatge 2022». En el lloc web de la Vicepresidència Segona i Conselleria d'Habitatge i Arquitectura Bioclimàtica (http://www.habitatge.gva.es) estarà disponible la informació i documentació de la convocatòria i s'habilitarà l'accés a la seu electrònica per a formular la sol·licitud. També s'admetran les sol·licituds que presenten telemàticament titulars de certificat digital quan actuen, degudament autoritzats, en representació d'altres.  
  
La tramitació telemàtica requerirà la presentació de sol·licituds, escrits i comunicacions davant del Registre Electrònic, que estiguen signats electrònicament mitjançant una signatura electrònica avançada basada en un certificat reconegut, segons el que es disposa en la Llei 39/2015, d'1 d'octubre, així com en el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, i expedit per la Generalitat o per qualsevol altre prestador de serveis de certificació amb el qual la Generalitat haja signat el conveni oportú.  
b) Si no es disposa de certificat digital, la persona interessada haurà d'omplir electrònicament el formulari de sol·licitud de l'ajuda disponible en la pàgina web assenyalada en l'apartat anterior i imprimir el justificant. Aquest justificant constituirà l'imprés de sol·licitud i s'haurà de presentar, degudament signat, en algun dels registres que preveu la Llei 39/2015, d'1 d'octubre, del procediment administratiu comú de les administracions públiques i, preferiblement, en el de les seus dels serveis territorials d'habitatge i arquitectura bioclimàtica.  
  
L'ompliment electrònic del formulari de sol·licitud per les persones peticionàries que no disposen de certificat digital no implicarà que s'haja sol·licitat l'ajuda amb inici del procediment telemàtic per a la seua concessió. Únicament la informació introduïda quedarà emmagatzemada en les bases de dades corresponents. Si la peticionària de l'ajuda no presenta el justificant degudament subscrit, acompanyat de la documentació requerida en aquestes bases, en algun dels registres d'entrada assenyalats en l'apartat anterior en el termini de sol·licitud que estableix la convocatòria corresponent, no es considerarà presentada la sol·licitud d'ajuda.  
3. Sense perjudici del que s'ha exposat en els apartats anteriors, es recomana presentar la sol·licitud preferentment de manera telemàtica. A aquest efecte, les persones interessades a sol·licitar aquestes ajudes tindran dret a ser assistides en l'ús de mitjans electrònics en les seues relacions amb l'Administració pública, en el marc de les previsions que contenen els articles 12 i 13, a i b, de la Llei 39/2015, d'1 d'octubre, del procediment administratiu comú de les administracions públiques, de manera que els serveis territorials d'habitatge i arquitectura bioclimàtica oferiran un punt d'accés a internet i, per als casos que ho requerisquen, es podrà facilitar ajuda mitjançant una cita prèvia.  
  
Així mateix, els ajuntaments i les mancomunitats, per si mateixos o a través de les oficines de la Xarxa Xaloc; així com les oficines del programa Xarxa Jove, desenvolupat per l'Institut Valencià de la Joventut, podran presentar sol·licituds telemàticament mitjançant certificat digital, en nom de les persones interessades que els autoritzen mitjançant el formulari corresponent. Per a fer-ho, es podrà habilitar el personal dels ajuntaments o mancomunitats mitjançant la presentació de la credencial subscrita degudament en el formulari normalitzat disponible en el web de la Vicepresidència Segona i Conselleria d'Habitatge i Arquitectura Bioclimàtica.  
Finalment, també s'admetran les sol·licituds que presenten telemàticament titulars de certificat digital quan actuen, degudament autoritzats, en representació d'altres.  
4. En la sol·licitud d'ajudes s'haurà d'incloure expressament l'autorització de la persona sol·licitant a la Generalitat Valenciana, per mitjà de la Vicepresidència Segona i Conselleria d'Habitatge i Arquitectura Bioclimàtica, per a reclamar tota la informació necessària, en particular la de caràcter tributari, en els termes que preveu la Llei 58/2003, de 17 de desembre, general tributària, o econòmic, que siga legalment pertinent per a acreditar el compliment dels requisits en el marc de la col·laboració que s'establisca amb l'Agència Estatal d'Administració Tributària, la Direcció General del Cadastre, les entitats gestores de la Seguretat Social i altres administracions públiques competents. No es podrà cedir a tercers la informació de caràcter tributari o econòmic rebuda. La sol·licitud de l'ajuda implicarà l'autorització dels interessats perquè l'Administració de la Generalitat puga procedir al tractament de les dades de caràcter personal en la mesura que resulte necessari per a la gestió de les ajudes; tot això, de conformitat amb el que preveu la Llei orgànica 3/2018, de 5 de desembre, de protecció de dades personals i garantia dels drets digitals.  
5. El termini de presentació de la sol·licitud de l'ajuda s'iniciarà a partir de l'endemà de la publicació de la present ordre en el Diari Oficial de la Generalitat Valenciana i estarà obert durant el termini que s'establisca en la convocatòria corresponent, que no podrà ser inferior a 15 dies.  
6. En el cas que s'amplie l'import global destinat a aquestes ajudes, es tornaria a obrir el termini de sol·licitud de les ajudes, si és el cas, amb un anunci publicat en la forma indicada amb anterioritat.  
  
  
Base dotzena. Documentació que s'ha d'adjuntar a la sol·licitud  
1. La sol·licitud d'ajuda degudament omplida i signada per la persona o les persones peticionàries de l'ajuda, o els seus representants, en els termes de l'article 5 de la Llei 39/2015, s'haurà d'acompanyar de la documentació que s'indica a continuació:  
a) Una còpia completa del contracte d'arrendament o de cessió d'ús de l'habitatge o contracte de cessió d'ús o d'arrendament d'una habitació amb la menció expressa de l'import del lloguer o del preu de la cessió, signat per la part arrendadora i arrendatària en totes les pàgines, formalitzat en els termes indicats en la base quarta, apartat 2, b i c. En cas que hi haja més d'un contracte consecutiu en el període subvencionable, s'han d'aportar tots aquests.  
Així mateix, s'haurà d'aportar la referència cadastral individualitzada de l'habitatge. En el cas que no hi haja la referència cadastral individualitzada de l'habitatge arrendat, el sol·licitant haurà d'aportar a l'expedient un certificat emés per la Gerència Territorial del Cadastre o la referència cadastral del sòl o de la finca en què es troba l'habitatge, complementats, si és el cas, amb la informació addicional necessària que permeta verificar la identificació de l'habitatge.  
b) En el cas de lloguer o cessió d'ús d'habitació, un certificat o nota simple expedida pel Registre de la Propietat acreditativa de la propietat i la descripció de l'habitatge on conste el nombre d'habitacions existents.  
  
c) Un certificat col·lectiu o volant únic d'empadronament vigent en el moment de la sol·licitud que acredite les persones que tenen el seu domicili habitual en l'habitatge objecte del contracte, a l'efecte de determinar la unitat de convivència. El document haurà de ser únic per habitatge i haurà d'incloure totes les persones que hi figuren empadronades en la data de la sol·licitud, i caldrà que l'aporte el peticionari de l'ajuda. Sense perjudici d'errors materials o de fet que puguen concórrer en el document esmentat, no es podran modificar les divergències existents entre les persones incloses en el volant únic d'empadronament expedit per l'ajuntament i les persones que integren la unitat de convivència assenyalades en la sol·licitud després de presentar-la.  
  
Quan la persona peticionària de l'ajuda tinga la custòdia compartida de fills o filles menors i per aquest motiu només estiguen empadronats en un dels habitatges dels progenitors i no en el de l'altre, s'hi haurà d'incloure, a més, la sentència o resolució judicial que acredite el règim de custòdia assignat a aquests menors, que s'hauran de considerar integrats en la unitat de convivència de cada un dels progenitors en la proporció que derive del règim de custòdia establit.  
  
Per al cas d'arrendament o cessió d'ús d'habitació, s'haurà d'aportar un certificat que acredite l'empadronament del titular del contracte en l'habitatge del qual forma part l'habitació, amb data anterior o simultània a la sol·licitud de l'ajuda.  
d) Documentació acreditativa del pagament de la renda de lloguer o del preu de la cessió en ús, tant per al cas d'habitatge o habitació, en els termes establits en la base quinzena corresponent a les mensualitats de lloguer abonades després de l'1 de gener de 2022 fins a la data en la qual se sol·licita l'ajuda, llevat que el contracte tinga una vigència de menys termini, i en aquest cas s'acreditarà el pagament des de l'inici del contracte. A més, serà obligatori presentar aquests rebuts amb la sol·licitud.  
e) Únicament en el cas de ser nou perceptor d'ajudes de la Generalitat o de canvi de número de compte bancari, haurà de presentar l'imprés de domiciliació bancària omplit com cal, en què estiga designat el compte en la qual es farà l'ingrés de les ajudes.  
f) Declaracions responsables signades per la persona que formula la sol·licitud i per la resta de persones convivents majors de 16 anys, si és el cas, en el document annex que acompanya el formulari electrònic de sol·licitud, referides als aspectes que s'exposen a continuació:  
- Identificació de les persones que integren la unitat de convivència perquè tenen la residència habitual i permanent en l'habitatge, hagen subscrit o no el contracte d'arrendament o cessió de l'habitatge o habitació.  
- En el cas de ser arrendatària o cessionària d'habitatge, no ser persona propietària o usufructuària d'algun habitatge a Espanya. A aquest efecte, no es considerarà que s'és persona propietària o usufructuària d'un habitatge si el dret recau únicament sobre una part alíquota d'aquesta i s'ha obtingut per herència o transmissió mortis causa sense testament. S'exceptuaran d'aquest requisit les persones que siguen titulars d'un habitatge i acrediten la no disponibilitat d'aquest per causa de separació o divorci, per qualsevol altra causa aliena a la seua voluntat o quan l'habitatge resulte inaccessible per raó de discapacitat de la persona titular o alguna altra persona de la unitat de convivència.  
- No tindre la persona arrendatària, la persona cessionària o, en cas de ser titular de contracte d'arrendament o cessió d'habitatge, qualsevol de les que tinguen el domicili habitual i permanent en l'habitatge arrendat o cedit parentiu en primer grau o segon grau de consanguinitat o afinitat amb la persona arrendadora o cedent de l'habitatge.  
  
- No ser la persona arrendatària, la persona cessionària o, en cas de ser titular de contracte d'arrendament o cessió d'habitatge, qualsevol de les que tinguen el domicili habitual i permanent en l'habitatge arrendat o cedit soci o partícip de la persona física o jurídica que actue com a arrendadora o cedent.  
- Compliment de l'article 13 de la Llei 38/2003, de 17 de novembre, general de subvencions, i l'article 41 de la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana. Així com no haver sigut subjecte d'una revocació d'alguna de les ajudes previstes en aquest o l'anterior pla estatal d'habitatge per incompliment o causa imputable al sol·licitant.  
g) Autorització firmada per la persona sol·licitant per la resta de persones convivents majors de 16 anys, si és el cas, per a permetre a l'Administració de la Generalitat a reclamar tota la informació necessària per a acreditar el compliment dels requisits exigits en aquestes bases per a ser beneficiària de l'ajuda en el marc de col·laboració que s'establisca amb l'Agència Estatal d'Administració Tributària, la Direcció General de Cadastre, entitats gestores de la Seguretat Social i altres administracions públiques competents. L'autorització es concedirà, així mateix, per a procedir al tractament de les dades de caràcter personal en la mesura que resulte necessària per a la gestió de les ajudes, sense que la informació de caràcter tributari o econòmica rebuda puga ser cedida a tercers. Tot això de conformitat amb el que es preveu en la Llei orgànica 3/2018, de 5 de desembre, de protecció de dades personals i garantia dels drets digitals, i les respectives normes de desenvolupament.  
  
Les declaracions responsables i autoritzacions les han de signar els majors de 16 anys que integraran la unitat de convivència en el document annex que acompanya el formulari de sol·licitud.  
3. En el cas que la persona peticionària de l'ajuda o integrant de la unitat de convivència, segons els casos, es trobe inclosa en algun dels grups d'atenció especial, s'haurà d'assenyalar aquesta circumstància en el formulari de la sol·licitud. L'Administració comprovarà d'ofici els extrems esmentats a través de les plataformes d'interoperabilitat amb altres administracions públiques en els supòsits que s'indiquen en la sol·licitud. En els altres casos en què l'Administració no tinga accés per via telemàtica a la informació necessària o no s'autoritze l'Administració a obtindre-la en els termes assenyalats amb anterioritat, correspon al sol·licitant justificar la inclusió en algun dels grups d'atenció especial mitjançant la presentació de la documentació següent:  
  
a) Sol·licituds presentades per persones afectades per procediments de desnonament, execució hipotecària o dació en pagament que hagen tingut lloc en els últims cinc anys: la documentació bancària o judicial que ho acredite.  
b) Sol·licituds presentades per persones que tenen la condició de família monoparental amb fills: certificat expedit segons el que estableix el Decret 19/2018, de 9 de març, del Consell, pel qual es regula el reconeixement de la condició de família monoparental a la Comunitat Valenciana, sempre que no hi haja una pensió compensatòria ni un segon progenitor que hi aporte ingressos.  
c) Sol·licituds presentades per unitats de convivència que constituïsquen família nombrosa: Títol de família nombrosa.  
d) Sol·licituds presentades per dones o unitats de convivència amb dones víctimes de violència de gènere: documentació judicial que acredite fefaentment aquesta circumstància.  
e) Sol·licituds presentades per víctimes del terrorisme: documentació que acredite fefaentment aquesta circumstància.  
f) Sol·licituds presentades per persones joves extutelades: Resolució de cessament de mesures emesa per la conselleria competent.  
g) Sol·licituds presentades per persones exconvictes: documentació expedida per l'autoritat competent acreditativa d'aquesta circumstància.  
h) Sol·licituds presentades per persones o unitats de convivència afectades per situacions catastròfiques en els últims cinc anys: documentació que acredite fefaentment aquesta circumstància.  
i) Sol·licituds presentades per persones o unitats de convivència en què totes les persones es troben en situació de desocupació i hagen esgotat les prestacions corresponents: documentació que acredite fefaentment aquesta circumstància.  
j) Sol·licituds presentades per persones o unitats de convivència en les quals hi haja alguna persona amb diversitat funcional, sensorial o cognitiva, amb un grau de discapacitat declarat igual o superior al 33 %: Certificat de l'Institut Nacional de la Seguretat Social acreditatiu d'aquesta circumstància, o una altra documentació acreditativa d'aquest aspecte.  
k) Unitats de convivència en les quals alguna persona assumeix la pàtria potestat, tutela o acolliment familiar permanent del menor orfe per violència de gènere: documentació administrativa o judicial que acredite aquesta circumstància.  
l) Dones en situació de necessitat o en risc d'exclusió, especialment quan tinguen fills menors exclusivament a càrrec seu: documentació o informes municipals, o de qualsevol altra classe, que acrediten aquesta circumstància.  
m) Persones que visquen soles els ingressos de les quals estiguen constituïts, únicament, per prestacions a càrrec de les administracions públiques i que, en conjunt, no superen anualment 1 IPREM: declaració responsable en relació amb aquesta circumstància.  
3. En el cas que la persona sol·licitant o alguna persona integrant de la unitat de convivència manifeste oposició expressa que l'Administració de la Generalitat recapte dades, a través de la plataforma autonòmica d'intermediació (PAI) i altres sistemes habilitats a aquest efecte, o les consulta amb l'Agència Estatal d'Administració Tributària, o en el cas de persones no obligades a presentar declaració d'IRPF, haurà d'acompanyar-se de la documentació a què fa referència la base sisena, apartat b.  
  
Base tretzena. Instrucció i tramitació del procediment  
1. La instrucció i tramitació del procediment correspondran als serveis territorials d'habitatge i arquitectura bioclimàtica, en el respectiu àmbit d'actuació, que d'ofici acordarà totes les actuacions necessàries per a la determinació, el coneixement i la comprovació de les dades en virtut de les quals ha de pronunciar-se la resolució, tal com estableix, en els termes previstos, la legislació vigent en matèria de procediment administratiu comú.  
2. Una vegada tancat el termini de presentació de sol·licituds, quan la sol·licitud no reunisca els requisits assenyalats en la legislació bàsica de procediment administratiu comú o no s'hi acompanye la documentació que resulte exigible d'acord amb aquestes bases i amb la que, si és el cas, dispose la convocatòria d'ajudes corresponent, o es considere necessària per a resoldre, es requerirà la persona sol·licitant perquè, en el termini de deu dies, esmene la falta o acompanye els documents preceptius, de conformitat amb el que disposa l'article 68 de la Llei 39/2015, d'1 d'octubre, del procediment administratiu comú de les administracions públiques, amb indicació que, si no ho fa, se la tindrà per desistida de la petició, amb una resolució prèvia, que s'haurà de dictar en els termes que preveu la legislació bàsica de procediment administratiu comú.  
3. A l'efecte del que disposa l'apartat anterior, es publicaran en el portal web de la Generalitat, www.gva.es, les llistes provisionals de sol·licitants admesos i la d'exclosos per resultar incompleta la documentació presentada o per no resultar acreditada la concurrència dels requisits per a ser persona beneficiària de l'ajuda, amb indicació del mitjà perquè cada sol·licitant puga accedir a la informació relativa al motiu de l'exclusió. Les persones sol·licitants que hagen facilitat un número de telèfon mòbil podran ser avisades de la publicació de les llistes provisionals per mitjà d'un missatge de text SMS.  
La publicació en el portal www.gva.es substituirà la notificació individual, d'acord amb el que preveu la legislació reguladora del procediment administratiu comú.  
4. Els qui hagen formulat sol·licituds que siguen excloses disposaran d'un termini de deu dies hàbils a comptar des de l'endemà de la publicació de la llista provisional en el portal de www.gva.es per a completar o esmenar la sol·licitud i/o documentació o per a formular al·legacions. La documentació aportada, finalitzat el termini concedit, no es tindrà en compte per a la concessió de l'ajuda.  
5. Completada i analitzada la documentació rebuda, el servei instructor elaborarà un informe en què farà constar les sol·licituds que han de considerar-se desistides per no haver aportat la documentació requerida, les que, complint els requisits per a avaluar-les, han de remetre's a l'òrgan col·legiat perquè les considere, així com les que, no havent-se donat per desistides, se'n proposa motivadament la desestimació per no complir els requisits que exigeix la normativa que contenen aquestes bases i d'aplicació general. El desistiment s'haurà de declarar mitjançant una resolució dictada per l'òrgan competent per a la resolució de la convocatòria en els termes que preveu l'article 21 de la Llei 39/2015, d'1 d'octubre, del procediment administratiu comú de les administracions públiques.  
6. Els diversos tràmits que hagen d'omplir-se en el procediment es publicaran en el web oficial de la Vicepresidència Segona i Conselleria d'Habitatge i Arquitectura Bioclimàtica, publicació que es comunicarà a les persones interessades mitjançant un SMS al telèfon que, a aquest efecte, hagen comunicat a l'Administració en el formulari de sol·licitud.  
  
7. Les resolucions de concessió d'ajudes s'hauran de dictar a proposta d'un òrgan col·legiat, la composició del qual serà la següent:  
Presidència: la persona titular de la Direcció General d'Emergència Residencial, Funció Social de l'Habitatge i Observatori de l'Hàbitat i Segregació Urbana o persona que designe per a substituir-la.  
Vocals: la persona titular de la Subdirecció General d'Emergència Residencial, Funció Social de l'Habitatge i Observatori de l'Hàbitat i Segregació Urbana; les direccions dels serveis territorials competents en matèria d'habitatge i arquitectura bioclimàtica, i dues persones designades per la Direcció General entre el personal funcionari d'aquesta mateixa direcció general, una de les quals actuarà com a secretària de l'òrgan col·legiat, i per al nomenament de la qual haurà de tindre's en compte, si és el cas, l'existència d'un possible desequilibri en la presència d'homes i dones en l'òrgan de selecció, la composició del qual ha de procurar atendre, en tot cas, el principi de presència equilibrada dels dos sexes, de conformitat amb el que disposen la Llei orgànica 3/2007, de 22 de març, per a la igualtat efectiva de dones i homes, i la Llei valenciana 9/2003, per a la igualtat entre dones i homes.  
  
El règim jurídic de l'òrgan col·legiat serà el que estableix la Llei 40/2015, d'1 d'octubre, de règim jurídic del sector públic.  
Les sol·licituds presentades que complisquen i acrediten els requisits exigits per aquestes bases seran ordenades de més a menys puntuació per l'òrgan col·legiat, atesos els criteris de baremació inclosos en aquestes bases, que elevarà la proposta de resolució motivada a l'òrgan competent per a resoldre que conté la llista de sol·licituds que resultaran adjudicatàries de les ajudes, en funció de les disponibilitats pressupostàries i les que siguen denegades.  
La proposta de resolució que formule l'òrgan col·legiat no crea cap dret a favor de les persones beneficiàries proposades a l'Administració mentre no se'ls haja notificat la resolució de concessió.  
  
  
Base catorzena. Resolució de la convocatòria i termini  
1. Correspon al conseller o consellera competent en matèria d'habitatge i arquitectura bioclimàtica, o l'òrgan en qui delegue, dictar la resolució de la concessió de les ajudes que puguen convocar-se. La resolució serà motivada.   
2. Les resolucions que es dicten hauran d'incloure una llista ordenada de totes les sol·licituds que complisquen les condicions administratives i tècniques establides en aquestes bases reguladores per a adquirir la condició de beneficiari i no hagen sigut estimades perquè s'ha superat la quantia màxima del crèdit fixat en la convocatòria, amb la indicació de la puntuació atorgada a cada una d'aquestes en funció dels criteris de valoració previstos en aquestes bases. La resolució haurà de determinar la quantia concedida i incorporar-hi, si és el cas, les condicions, obligacions i determinacions accessòries a què s'haja de subjectar la persona beneficiària de l'ajuda. Així mateix, la resolució farà constar, si és el cas, de manera expressa, la desestimació de la resta de sol·licituds, així com la no concessió per desistiment.  
3. El termini per a resoldre i notificar la resolució del procediment serà de sis mesos des que la sol·licitud haja tingut entrada en el registre de l'òrgan competent per a tramitar-la. Transcorregut aquest termini sense que haja recaigut una resolució i aquesta no haja sigut notificada, s'entendrà desestimada la sol·licitud de concessió de l'ajuda en els termes que preveu la Llei 39/2015, d'1 d'octubre, del procediment administratiu comú de les administracions públiques. Tal com disposa la llei esmentada, la desestimació per silenci administratiu té els únics efectes de permetre als interessats la interposició del recurs administratiu o contenciós administratiu que resulte procedent. Excepcionalment, es podrà acordar l'ampliació d'aquests terminis en els supòsits que preveu la legislació reguladora del procediment administratiu comú.  
  
4. Les resolucions de les convocatòries d'ajudes que posen fi al procediment de concessió es publicaran en el Diari Oficial de la Generalitat Valenciana i, posteriorment, en el portal de www.gva.es. Les persones sol·licitants que hagen facilitat un número de telèfon mòbil podran ser avisades de la publicació de la llista definitiva mitjançant un missatge de text SMS. La publicació en el Diari Oficial de la Generalitat Valenciana substituirà la notificació individual de la resolució, d'acord amb el que preveu la legislació del procediment administratiu comú. La publicació es farà respectant, en tot cas, els drets reconeguts en la Llei orgànica 3/2018, de 5 de desembre, de protecció de dades personals i garantia dels drets digitals.  
  
5. La resolució posarà fi a la via administrativa i contra aquesta podrà interposar-se un recurs potestatiu de reposició davant del mateix òrgan que la dicte en el termini d'un mes a partir de l'endemà de la seua notificació mitjançant la publicació en el Diari Oficial de la Generalitat Valenciana, d'acord amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o recurs contenciós administratiu en el termini de dos mesos davant de la sala contenciosa administrativa del Tribunal Superior de Justícia en aplicació del que estableix l'article 10.1.a de la Llei 29/1998, de 13 de juliol, reguladora de la jurisdicció contenciosa administrativa.  
  
6. Si es desestimen sol·licituds per falta de consignació pressupostària i, amb posterioritat a l'emissió de la resolució, s'incrementen els crèdits destinats a finançar aquestes ajudes, o s'allibera part del crèdit disponible inicialment per renúncia de l'adjudicatari o perquè l'adjudicatari no ha aportat la preceptiva justificació dins del termini, l'òrgan col·legiat podrà proposar la concessió de subvenció a les sol·licituds que s'hagen desestimat per falta de crèdit al sol·licitant o als sol·licitants següents a aquest en ordre de la puntuació, sempre que s'haja alliberat crèdit suficient per a atendre almenys una de les sol·licituds denegades.  
  
Base quinzena. Justificació per part de la persona beneficiària del compliment de la finalitat de la concessió de l'ajuda al lloguer i de l'aplicació dels fons rebuts.  
1. Les persones beneficiàries de les ajudes al lloguer hauran de justificar davant de la Vicepresidència Segona i Conselleria d'Habitatge i Arquitectura Bioclimàtica el compliment de la finalitat de la concessió de la subvenció i de l'aplicació dels fons a l'abonament de la renda d'arrendament o preu de cessió de l'habitatge o habitació que constituïsca el domicili habitual i permanent mitjançant la presentació de la documentació que acredite el pagament efectiu de la renda arrendatícia o del preu de la cessió de l'habitatge o l'habitació en els terminis que estableix aquesta base.  
2. El pagament efectiu de la renda arrendatícia o del preu de la cessió de l'habitatge o habitació corresponent a les mensualitats que hagen sigut subvencionades s'haurà d'acreditar per qualsevol mitjà admés en dret.  
A aquest efecte, les persones o unitats de convivència sol·licitants de les ajudes podran aportar la documentació bancària, que podrà consistir en transferència bancària realitzada a l'arrendador, rebut bancari domiciliat o ingrés d'efectiu a través d'una entitat bancària en el compte de l'arrendador, que acredite de manera indubtable que han abonat, en el compte la titularitat del qual correspon a la part arrendadora, la renda corresponent als mesos subvencionats com a mitjà de justificació de la subvenció concedida.  
En cas que el pagament no es realitze a través d'una entitat bancària, en el rebut o el document acreditatiu de pagament s'hauran de fer constar expressament les dades següents:  
- La data d'expedició del document.  
- La identificació completa de la persona que fa el pagament i de qui el rep (nom, DNI, adreça i signatura), i, en tot cas, qui el rep haurà de coincidir amb la persona arrendadora, i qui el fa amb la persona beneficiària o perceptora de l'ajuda.  
- L'adreça de l'habitatge o habitació objecte d'ajuda.  
- L'import de la renda o el preu de cessió d'habitatge o habitació.  
- I el concepte pel qual es fa, amb indicació del mes a què correspon.  
No es consideraran vàlids els documents acreditatius del pagament que continguen esmenes o ratlles, ni els que no continguen les dades esmentades anteriorment.  
La documentació justificativa dels pagaments podrà presentar-se, preferentment, a través del tràmit telemàtic establit a aquest efecte en la pàgina web de la Vicepresidència Segona i Conselleria d'Habitatge i Arquitectura Bioclimàtica, www.gva.es, o en qualsevol de les formes que estableix la Llei 39/2015, d'1 d'octubre, del procediment administratiu comú de les administracions públiques.  
3. Si la persona beneficiària de l'ajuda no presenta, en la forma i amb la documentació exigida, d'acord amb el que s'estableix en els apartats anteriors, la justificació que les ajudes percebudes han sigut destinades al pagament de les rendes de lloguer o la cessió d'ús de l'habitatge o habitació, no es farà el pagament de l'ajuda corresponent a les mensualitats respecte de les quals no s'haja acreditat el pagament de la renda d'arrendament o cessió d'ús, i es procedirà a la revocació de l'ajuda i la consegüent pèrdua de dret al cobrament de la quantia sense justificar de l'ajuda concedida.  
4. Si l'import de despesa justificada en cada anualitat és inferior a l'ajuda màxima concedida d'acord amb aquestes bases, o es produeix concurrència d'ajudes, i com a conseqüència se supera el cost de la renda de lloguer, l'aportació de la Conselleria es minorarà en la quantia corresponent.  
5. En tot cas, amb caràcter previ al pagament de la subvenció, la persona o unitat de convivència beneficiària s'haurà de trobar al corrent en el compliment de les obligacions tributàries i amb la Seguretat Social.  
  
Base setzena. Presentació dels rebuts i abonament de l'ajuda  
1. L'ajuda concedida s'haurà d'abonar a la persona beneficiària amb caràcter general, de manera periòdica, amb l'aportació prèvia dels justificants de pagament corresponents en els terminis que s'assenyalen a continuació, i aquests terminis seran de compliment obligatori. La tramitació del pagament de l'ajuda s'iniciarà després de l'aportació per part de les beneficiàries de la justificació de la destinació d'aquesta i de la comprovació del que haja aportat l'òrgan administratiu competent.  
La presentació dels justificants de pagament es realitzarà junt amb la sol·licitud de pagament que s'omplirà telemàticament, i es presentarà preferentment a través del procediment electrònic establit a aquest efecte en la pàgina web de la Vicepresidència Segona i Conselleria d'Habitatge i Arquitectura Bioclimàtica, www.gva.es, on es podrà obtindre el formulari de sol·licitud de pagament per a omplir. En cas de no utilitzar-se el tràmit electrònic previst per a la presentació dels justificants de pagament, la persona interessada haurà d'omplir electrònicament el formulari de sol·licitud de pagament, imprimir-lo i, degudament signat, presentar-lo amb els justificants de pagament corresponents en qualsevol de les formes previstes en la Llei 39/2015, d'1 d'octubre, del procediment administratiu comú de les administracions públiques.  
Els justificants de pagament presentats de manera diferent o fora del termini establit no es tindran en compte per a l'abonament de l'ajuda. Les persones que hagen facilitat un número de telèfon mòbil de contacte quan van formular la sol·licitud seran avisades de l'obertura dels terminis de presentació dels rebuts mitjançant la remissió d'un SMS.  
2. El pagament de la subvenció corresponent al primer any es farà d'acord amb el que disposen la Llei 38/2003, de 17 de novembre, i les disposicions comunes següents:  
a) Primer termini de presentació: Un primer pagament en el moment de la concessió de l'ajuda equivalent a les mensualitats de lloguer o de preu de cessió de l'habitatge o habitació que corresponguen als justificants bancaris o rebuts acreditatius del pagament presentats junt amb la sol·licitud de l'ajuda.  
b) Segon termini de presentació: durant el mes d'octubre de l'any de la convocatòria s'hauran de presentar els justificants bancaris o rebuts acreditatius del pagament del lloguer o del preu de cessió de l'habitatge o habitació abonats fins a aqueix moment que no s'hagen presentat junt amb la sol·licitud de l'ajuda.  
d) Tercer termini de presentació: durant el mes de gener de 2023 s'hauran de presentar els justificants bancaris o rebuts acreditatius del pagament del lloguer o del preu de cessió de l'habitatge o habitació corresponents a l'exercici 2022 que no s'hagen presentat durant els terminis anteriors.  
3. Per a la sol·licitud de l'abonament de l'ajuda corresponent al segon any de concessió serà necessari que es continuen mantenint les circumstàncies i els requisits exigits en les bases reguladores que van permetre l'accés a l'ajuda, per la qual cosa les persones beneficiàries hauran d'aportar, amb la sol·licitud de pagament de l'ajuda, la declaració responsable que continuen concorrent tals circumstàncies i requisits acompanyada de la còpia completa del contracte d'arrendament o de cessió d'ús de l'habitatge o contracte de cessió d'ús o d'arrendament d'una habitació i volant únic d'empadronament que acredite les persones que tenen el domicili habitual en l'habitatge objecte del contracte, a l'efecte de determinar la unitat de convivència en els termes que deriven de l'apartat 1.a i c de la base dotzena.  
4. El pagament de la subvenció corresponent al segon any es realitzarà, així mateix, d'acord amb el que es disposa en la Llei 38/2003, de 17 de novembre, i en les disposicions comunes següents:  
a) Primer termini de presentació: durant el mes següent a l'obertura del pressupost de l'exercici 2023, circumstància aquesta que es publicarà en la pàgina web de la Vicepresidència Segona i Conselleria d'Habitatge i Arquitectura Bioclimàtica, i junt amb la sol·licitud de pagament omplida en els termes avantdits, s'hauran d'acompanyar els justificants bancaris o rebuts acreditatius del pagament del lloguer corresponents a les mensualitats de l'exercici 2023 que s'hagen abonat des del mes de gener d'aquest exercici fins al moment de la sol·licitud de l'abonament d'aquests. Les persones sol·licitants que hagen facilitat un número de telèfon mòbil podran ser avisades de la publicació de l'obertura del termini per a la presentació de la sol·licitud d'abonament mitjançant un missatge de text SMS.  
b) Segon termini: durant el mes d'octubre de 2023 s'hauran de presentar els justificants bancaris o rebuts acreditatius del pagament del lloguer o del preu de cessió de l'habitatge o habitació corresponents a l'exercici 2023 abonats fins a aquest moment que no s'hagen presentat durant el termini anterior.  
c) Finalitzat el període per al qual s'ha concedit l'ajuda i durant el mes de gener de l'any 2024 es procedirà a la justificació de la destinació d'aquesta que quede pendent de justificar mitjançant la presentació dels justificants bancaris o rebuts acreditatius del pagament del lloguer o preu de cessió de l'habitatge o habitació que s'hagen abonat finalitzat el termini anterior.  
5. Efectuat el primer pagament de la subvenció a les persones beneficiàries, s'entendrà acceptada. No obstant això, les persones beneficiàries podran presentar un escrit de renúncia tal com estableix l'art. 94 de la Llei 39/2015, d'1 d'octubre, del procediment administratiu comú de les administracions públiques, durant el termini dels deu dies següents a la notificació/publicació de la resolució de concessió de l'ajuda, i una vegada transcorregut no s'acceptarà cap renúncia.  
  
La renúncia a la percepció de l'ajuda concedida s'efectuarà mitjançant un formulari omplit telemàticament i presentat, preferentment, a través del procediment electrònic establit a aquest efecte en la pàgina web de la Vicepresidència Segona i Conselleria d'Habitatge i Arquitectura Bioclimàtica, www.gva.es, on es podrà obtindre el formulari de renúncia per a omplir. En cas que no s'utilitze el tràmit electrònic previst per a la presentació de la renúncia, la persona interessada haurà d'omplir electrònicament el formulari de renúncia, imprimir-lo i, degudament signat, presentar-lo en qualsevol de les maneres previstes en la Llei 39/2015, d'1 d'octubre, del procediment administratiu comú de les administracions públiques.  
  
Base dessetena. Incompatibilitat de les ajudes  
1. Les ajudes al lloguer del programa regulat en aquestes bases les haurà de destinar obligatòriament la persona o unitat de convivència beneficiària al pagament de la renda de lloguer o preu de cessió del seu habitatge o habitació que constituïsca la residència habitual i permanent i no es podrà compatibilitzar amb percepcions de la renda valenciana d'inclusió que incloga el complement de lloguer, ni amb cap altra ajuda per al pagament del lloguer del Pla estatal per a l'accés a l'habitatge 2022-2025, ni amb les que, per a aquesta mateixa finalitat, puga concedir la Generalitat, les entitats locals o qualssevol altres administracions o entitats públiques, excepte en les que expressament s'establisca la compatibilitat amb aquestes, detallat en l'apartat 2 següent.  
  
A aquest efecte, la persona sol·licitant d'ajudes haurà d'indicar en la sol·licitud si ha sol·licitat ajudes per al mateix fi i el mateix període a un altre organisme o entitat, i haurà d'indicar, quan siga possible, si n'ha sigut beneficiària, així com el tipus de l'ajuda rebuda i l'import.  
2. No es consideren afectades per aquesta incompatibilitat les ajudes rebudes a l'empara de programes declarats compatibles pel Pla estatal d'accés a l'habitatge 2022-2025. Igualment, seran compatibles en els supòsits excepcionals en què la Generalitat, els municipis, altres entitats públiques, organitzacions no governamentals o associacions aporten una ajuda per a aquesta mateixa finalitat a persones beneficiàries especialment vulnerables, entenent com a tals, a aquest efecte, persones beneficiàries víctimes de violència de gènere, víctimes de tràfic amb finalitats d'explotació sexual, persones que han sigut objecte de desnonament de l'habitatge habitual, persones sense llar i altres persones que acrediten aquesta circumstància mitjançant un informe emés pels serveis socials del municipi a on resideixen. Tampoc es consideraran afectades per aquesta incompatibilitat les persones perceptores de prestacions no contributives de la Seguretat Social ni les persones beneficiàries de l'ingrés mínim vital.  
Quan es perceben altres ajudes compatibles amb l'ajuda del programa de lloguer d'habitatge, es minorarà l'import en la proporció corresponent de manera que la suma de totes les ajudes percebudes no supere la renda del lloguer abonat en el període subvencionat.  
  
Base dihuitena. Obligacions i responsabilitats de les persones beneficiàries  
1. La persona o unitat de convivència beneficiària queda obligada a mantindre el domicili habitual i permanent en l'habitatge o habitació objecte d'ajuda durant tot el període pel qual es concedeix l'ajuda.  
2. Quan la persona o unitat de convivència beneficiària de l'ajuda canvie el domicili a un altre situat a la Comunitat Valenciana, sobre el qual subscriga un nou contracte d'arrendament o cessió d'ús d'habitatge o habitació, quedarà obligada a comunicar aquest canvi en el termini màxim de quinze dies des de la signatura del nou contracte al servei territorial d'habitatge i arquitectura bioclimàtica que estiga tramitant la sol·licitud d'ajuda formulada o a la direcció general competent en matèria d'emergència residencial i funció social de l'habitatge si l'ajuda ha sigut concedida. La persona beneficiària no perdrà el dret a la subvenció pel canvi, sempre que amb el nou arrendament o cessió d'ús es complisquen els requisits, límits i condicions que estableixen el Reial decret 42/2022, de 28 de gener, i aquestes bases, i que el nou contracte es formalitze sense interrupció temporal amb l'anterior. En aquests casos, s'haurà d'ajustar la quantia de l'ajuda a la del nou arrendament o cessió d'ús, i serà igual o inferior a la que percebia.  
  
El canvi de domicili haurà de notificar-se preferentment omplint el formulari telemàtic disponible a aquest efecte en la seu electrònica de la Generalitat, portal gva.es, en la pàgina web de la Vicepresidència Segona i Conselleria d'Habitatge i Arquitectura Bioclimàtica, o en qualsevol de les formes que estableix la Llei 39/2015, d'1 d'octubre, del procediment administratiu comú de les administracions públiques, acompanyat, en tot cas, del nou contracte d'arrendament o cessió d'ús de l'habitatge o habitació, així com de la declaració responsable en relació amb el manteniment dels requisits que van determinar la concessió de l'ajuda.  
  
3. Les persones beneficiàries de les ajudes al lloguer estaran obligades a comunicar, fins i tot durant la tramitació de la sol·licitud, a l'òrgan competent de la comunitat autònoma que realitze aquesta tramitació o que li haja reconegut l'ajuda, qualsevol modificació de les condicions o els requisits que puguen motivar o hagen motivat tal reconeixement i que puga determinar la pèrdua sobrevinguda del dret a l'ajuda.  
  
En el supòsit que la modificació siga causa de la pèrdua sobrevinguda del dret a l'ajuda, l'òrgan competent per a la concessió de les ajudes resoldrà en tal sentit limitant el termini de concessió d'aquesta fins a la data en què es considere efectiva aquesta pèrdua. En el cas que la modificació afecte la quantia de l'ajuda o el termini de concessió, es resoldrà el que hi procedisca i en reajustarà el contingut a les noves condicions de concessió.  
La comunicació haurà de fer-se en el termini de 15 dies des que tinga lloc el fet causant preferentment, mitjançant un formulari telemàtic disponible a aquest efecte en la seu electrònica de la Generalitat, portal gva.es, en la pàgina web de la Vicepresidència Segona i Conselleria d'Habitatge i Arquitectura Bioclimàtica, o en qualsevol de les formes establides en la Llei 39/2015, d'1 d'octubre, del procediment administratiu comú de les administracions públiques.  
La no comunicació de les modificacions a què fa referència aquesta base serà causa suficient per a l'inici d'un expedient de reintegrament de les quantitats que puguen haver-se cobrat indegudament, si hi pertoca. A aquest efecte, les convocatòries d'ajudes hauran de concretar el termini i la via per la qual dur a terme aquesta comunicació.  
  
4. Així mateix, en virtut del que estableix la Llei 38/2003, de 17 de novembre, general de subvencions, la part beneficiària queda obligada a:  
a) Facilitar qualsevol document o informació que la direcció general competent en matèria d'emergència residencial i funció social de l'habitatge considere necessari per al control del compliment de les finalitats previstes.  
b) Sotmetre's a les actuacions de control financer previstes en els articles 113 i següents de la Llei 1/2015 i en els articles 44 i següents de la Llei 38/2003, així com les que puguen dur a terme la Generalitat i altres òrgans de control en relació amb les ajudes i subvencions concedides.  
c) Comunicar l'obtenció d'altres subvencions o ajudes per a la mateixa finalitat, procedents de qualsevol altra administració o ens públic o privat, nacional o internacional, així com qualsevol incidència o variació que es produïsca en relació amb la subvenció concedida.  
  
  
Base denovena. Control de les ajudes  
1. La Conselleria que tinga les competències en matèria d'habitatge i arquitectura bioclimàtica haurà d'exercir, a través de la Intervenció General de la Generalitat, el control financer de les subvencions concedides, sense perjudici de les activitats de seguiment i control que duga a terme la Direcció General Emergència Residencial, Funció Social de l'Habitatge i Observatori de l'Hàbitat i Segregació Urbana, i de les activitats ordinàries de fiscalització que siguen procedents en aplicació de la normativa general de control economicofinancer.  
2. El control financer al qual es refereix l'apartat anterior podrà comprendre les actuacions següents:  
a) Verificar el compliment per les persones beneficiàries de les subvencions dels requisits, condicions i obligacions exigits per a la seua concessió, així com l'aplicació correcta a la seua finalitat dels fons públics rebuts.  
b) Qualssevol altres actuacions que puguen establir-se reglamentàriament.  
3. La realització i gestió d'una actuació subvencionada podrà ser examinada en qualsevol moment per la conselleria competent en matèria d'habitatge i arquitectura bioclimàtica, a través dels responsables de la Direcció General d'Emergència Residencial, Funció Social de l'Habitatge i Observatori de l'Hàbitat i Segregació Urbana, per les persones que aquesta designe o pels òrgans de control economicofinancer específics de la Generalitat.  
4. Cada convocatòria establirà el seu pla de control corresponent, en el marc del que estableixen aquestes bases. Aquest pla de control contindrà algun dels tipus de control següents: administratiu, a posteriori i/o de qualitat.  
a) El control administratiu recaurà sobre l'admissibilitat de les subvencions. S'efectuaran controls administratius de totes les sol·licituds de subvenció, tant en la fase de presentació de les sol·licituds i la concessió posterior com en la fase de justificació i pagament. Entre d'altres, els següents:  
1r. Control de la documentació aportada amb la sol·licitud d'ajudes i com a justificació de la subvenció concedida. A tal fi, se supervisarà tota la documentació exigida en aquestes bases i en la resolució de convocatòria posterior, i es requerirà, si és el cas, l'aportació de tots els documents complementaris que siguen necessaris per a comprovar, verificar i aclarir quants extrems ho exigeixen.  
2n. Control de compliment dels requisits legals per a tindre dret a la subvenció, que efectivament complisquen els requisits per a ser persones beneficiàries, per tractar-se d'una de les previstes en aquestes bases i per complir els requisits establits.  
A més, també es controlarà el compliment dels requisits legals en matèria tributària, de la Tresoreria General de la Seguretat Social, de deutes de naturalesa tributària amb la Generalitat, sense perjudici de la resta de requisits disposats en aquestes bases en la resolució de convocatòria posterior.  
b) El control a posteriori o de qualitat s'efectuarà una vegada concedida la subvenció, amb la finalitat de comprovar el manteniment de les condicions vinculades a la concessió, si és el cas, a més del control de qualitat que consistirà en la supervisió d'expedients determinats que ja van ser sotmesos a la resta de controls. Això suposarà la selecció d'una mostra aleatòria d'expedients i consistirà en l'avaluació de l'expedient complet, una vegada finalitzat el període de subvenció i presentada la documentació obligatòria pels beneficiaris.  
Addicionalment, l'òrgan concedent podrà designar, si és el cas, els òrgans, les comissions o les persones expertes que estime necessaris per a dur a terme les actuacions oportunes de seguiment i comprovació de l'aplicació de la subvenció.  
5. La Generalitat podrà comprovar, pels mitjans que estime més adequats, el compliment de les obligacions inherents a l'atorgament de les ajudes.  
  
Base vintena. Reintegrament i minoració de les subvencions  
1. Són causes de reintegrament de les subvencions les que estableix l'article 37 de la Llei 38/2003, de 17 de novembre.  
En aquest sentit, s'iniciarà un procediment que podrà donar lloc al reintegrament de les quantitats percebudes, així com l'exigència dels interessos legals des de la data de pagament de la subvenció fins a la data en què s'acorde la procedència del reintegrament, d'acord amb les previsions dels articles 37 a 40 de la Llei 38/2003, de 17 de novembre, i dels articles 91 a 101 del Reial decret 887/2006, de 21 de juliol, pel qual s'aprova el Reglament de la llei 38/2003, de 17 de novembre, general de subvencions  
2. Són causes de revocació les que preveuen l'article 172 de la Llei 1/2015, de 6 de febrer, així com l'article 37 de la Llei 38/2003, de 17 de novembre, i l'incompliment dels requisits establits en aquestes bases reguladores.  
3. D'acord amb el que preveu la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana, és un supòsit de pèrdua del dret al cobrament de la subvenció i de reintegrament d'aquesta, que la subvenció siga destinada a la realització d'una activitat o al compliment d'una finalitat prohibida en el títol VI de la llei esmentada.  
4. Si l'òrgan concedent, a conseqüència de la seua actuació de comprovació, o la Intervenció General de la Generalitat, en el marc del procediment de control, aprecien concurrència d'alguna causa de revocació de la subvenció concedida, hauran d'instar l'inici del procediment corresponent, d'acord amb el que disposa la Llei 38/2003, de 17 de novembre.  
5. En tot cas, en la tramitació del procediment s'haurà de garantir el dret de la persona beneficiària a l'audiència, de conformitat amb el que disposa la Llei 38/2003, de 17 de novembre.  
Base vint-i-unena. Règim jurídic  
1. Aquestes ajudes tenen la consideració de subvencions públiques i es regeixen pel Reial decret 42/2022, de 19 de gener, pel qual es regula el Bo Lloguer Jove i el Pla estatal per a l'accés a l'habitatge 2022-2025; la Llei 39/2015, d'1 d'octubre, del procediment administratiu comú de les administracions públiques; la Llei 38/2003, de 17 de novembre, general de subvencions; el Reial decret 887/2006, de 21 de juliol, pel qual s'aprova el seu reglament, i l'altra normativa concordant, i la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, i la Llei 2/2015, de 2 d'abril, de transparència, bon govern i participació ciutadana de la Comunitat Valenciana.  
  
Base vint-i-dosena. Compliment de la normativa de la Generalitat relativa a la notificació, autorització i comunicació d'ajudes públiques a la Comissió Europea.  
Les ajudes que es convoquen tenen per objecte el pagament de les rendes de lloguer o preu de cessió d'habitatge o habitació que constitueix la residència habitual i permanent de les persones físiques, que no realitzen activitats econòmiques, ni suposa un avantatge econòmic que falseja la competència, ni afecta els intercanvis comercials entre estats integrants, per la qual cosa no requereixen la notificació o comunicació a la Unió Europea, de conformitat amb el que estableix l'article 107 del Tractat de funcionament de la Unió Europea.  
  
Segon  
Es convoca, prèvia avocació de la competència delegada en la Direcció General d'Emergència Residencial, Funció Social de l'Habitatge i OSHU, per a l'exercici 2022, el procediment per a l'atorgament de les ajudes del Programa d'ajudes al lloguer d'habitatges, corresponents al Pla estatal per a l'accés a l'habitatge 2022-2025, que es regiran per les bases que s'aproven mitjançant aquesta ordre, i conforme les condicions següents:  
  
Primera. Actuacions subvencionables  
1. Serà objecte de l'ajuda, en els termes regulats en el Reial decret 42/2022 i en les bases reguladores, i sempre dins de les disponibilitats pressupostàries, les rendes arrendatícies o el preu de la cessió d'habitatge o habitació que constituïsca la residència habitual i permanent de la persona o la unitat de convivència sol·licitant que conste en el contracte d'arrendament o de cessió d'ús que corresponguen a vint-i-quatre mensualitats com a màxim i s'hagen reportat durant el període comprés entre l'1 de gener de 2022 fins al 31 de desembre de 2023, o, en tot cas, les que corresponguen a partir de la data de subscripció del contracte d'arrendament o cessió d'ús de l'habitatge o habitació fins a aquesta data.  
No seran subvencionables les despeses generals, fiances, serveis, tributs, càrregues i responsabilitats que no siguen susceptibles d'individualització, que les parts hagen acordat que siguen a càrrec de l'arrendatària i que s'incloguen en el contracte com a conceptes diferenciats de la renda de lloguer.  
2. Aquestes subvencions es concediran en règim de concurrència competitiva conforme al que estableixen l'article 14 del Reial decret 42/2022, l'article 22.1 i concordants de la Llei 38/2003, de 17 de novembre, general de subvencions, i els articles 163 i següents de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Segona. Persones beneficiàries  
1. Podran ser beneficiàries de les ajudes les persones físiques majors d'edat que reunisquen tots i cadascun dels requisits que s'estableixen en les bases de la convocatòria.  
Per a la concessió de les ajudes s'hauran de tindre en compte els requisits que s'estableixen en cada cas en aquestes bases, en relació amb la unitat de convivència, quan així s'establisca. A aquest efecte, es considera unitat de convivència la formada pel conjunt de persones que estan empadronades en un mateix habitatge en el moment de la sol·licitud, hi haja o no llaços familiars entre elles. En els casos de separació o divorci, els menors en règim de custòdia compartida s'hauran de considerar integrants de cada una de les unitats de convivència dels seus progenitors en la proporció que derive del règim de custòdia establida. A l'efecte de lloguer o cessió d'ús d'una habitació, s'hauran de tindre en compte els mateixos requisits, únicament en relació amb la persona arrendatària o cessionària.  
2. Seran requisits de les persones beneficiàries:  
a) Tindre la nacionalitat espanyola o la d'algun dels estats membres de la Unió Europea o de l'Espai Econòmic Europeu, Suïssa, o el parentiu determinat per la normativa que siga aplicable. En el cas dels estrangers no comunitaris, hauran de comptar amb una autorització d'estada (NIE, targeta d'identitat d'estranger) o residència a Espanya. Tots els membres de la unitat de convivència hauran de complir aquesta condició en el moment de la sol·licitud. Les persones beneficiàries hauran de facilitar el seu número de document nacional d'identitat, així com el dels altres membres de la unitat de convivència majors de 16 anys, i, en cas de persones estrangeres, el número d'identificació d'estranger, No s'exigirà el permís de residència als que estiguen exclosos d'aquesta obligació d'acord amb el que estableix la legislació estatal.  
  
b) Ser titular, en qualitat de persona arrendatària, d'un contracte d'arrendament d'habitatge formalitzat en els termes de la Llei 29/1994, de 24 de novembre, d'arrendaments urbans o, en qualitat de persona cessionària, d'un contracte de cessió d'ús o d'arrendament o cessió d'ús d'una habitació. En el cas del lloguer d'habitació, no és exigible que la formalització ho siga en els termes de la Llei 29/1994, si bé el contracte de lloguer o cessió d'ús haurà de tindre una duració mínima d'un any. En cap cas s'admetran contractes de subarrendament d'habitació.  
  
c) Que l'habitatge o l'habitació arrendada o cedida constituïsca la residència habitual i permanent de la persona arrendatària o cessionària, o de la unitat de convivència, la qual cosa s'haurà d'acreditar mitjançant un certificat col·lectiu o volant únic d'empadronament en el qual consten, en la data de la sol·licitud, les persones que tenen el domicili habitual en l'habitatge que siga objecte del contracte d'arrendament o cessió o la persona que té una habitació arrendada o cedida en ús. L'habitatge o l'habitació haurà de constituir el domicili habitual i permanent de la persona beneficiària durant tot el període pel qual es concedeix l'ajuda. A aquest efecte, queden exclosos els arrendaments als quals es refereix l'article 3 de la Llei 29/1994, «Arrendaments per a ús diferent d'habitatge», així com els formalitzats a l'empara de la legislació turística.  
  
d) Que la suma total de les rendes anuals de les persones que tinguen el domicili habitual o permanent en l'habitatge arrendat o cedit, consten o no com a titulars del contracte d'arrendament, siguen iguals o inferiors a tres vegades l'indicador públic de renda d'efectes múltiples (IPREM).  
Aquest llindar serà de quatre vegades l'IPREM si es tracta d'una família nombrosa de categoria general, de persones amb discapacitat o víctimes de terrorisme, i de cinc vegades l'IPREM quan es tracte de famílies nombroses de categoria especial o de persones amb discapacitat amb un grau reconegut igual o superior al 33 %.  
A aquest efecte, tindran la consideració de víctimes de terrorisme les persones que hagen patit danys incapacitants a conseqüència de l'activitat terrorista, les amenaçades i segrestades, així com el cònjuge o la parella de fet i els fills dels anteriors i dels morts.  
En el supòsit de lloguer o cessió d'habitació, només s'hauran de considerar les rendes de la persona arrendatària o cessionària titular del contracte, sense incloure la resta de persones que tinguen el domicili habitual i permanent en l'habitatge.  
Els ingressos s'hauran d'acreditar en la forma establida en la base sisena.  
e) Que les persones que tinguen el seu domicili habitual o permanent en l'habitatge, consten o no com a titulars del contracte d'arrendament o cessió, acrediten uns ingressos mínims, en conjunt, equivalents a 0,3 vegades l'IPREM. En el cas d'arrendament o cessió d'ús d'habitació, només s'hauran de tindre en compte els ingressos de la persona titular del contracte d'arrendament o cessió d'ús.  
Els ingressos s'hauran d'acreditar en la forma establida en la base sisena.  
f) Que l'habitatge objecte del contracte d'arrendament o cessió, així com el lloguer o la cessió d'ús de l'habitació, ho siga per una renda igual o inferior als límits establits, en funció de la localitat d'emplaçament de l'habitatge, en la base setena.  
3. No es podrà concedir l'ajuda quan la persona sol·licitant, o alguna de les que tinguen la residència habitual i permanent en l'habitatge que siga objecte del contracte d'arrendament o cessió d'ús, es trobe en alguna de les situacions que s'indiquen a continuació:  
a) Ser persona propietària o usufructuària d'algun habitatge a Espanya. A aquest efecte, no es considerarà que s'és persona propietària o usufructuària d'un habitatge si el dret recau únicament sobre una part alíquota d'aquesta i s'ha obtingut per herència o transmissió mortis causa sense testament. S'exceptuaran d'aquest requisit les persones que siguen titulars d'un habitatge i n'acrediten la no disponibilitat per causa de separació o divorci, per qualsevol altra causa aliena a la seua voluntat o quan l'habitatge resulte inaccessible per raó de discapacitat del titular o d'algun membre de la unitat de convivència.  
  
b) Que la persona arrendatària, cessionària o qualsevol que tinga el domicili habitual i permanent en l'habitatge arrendat o cedit tinga parentiu en primer o segon grau de consanguinitat o afinitat amb la persona arrendadora o cedent de l'habitatge.  
c) Que la persona arrendatària, cessionària o qualsevol de les persones que tinguen el domicili habitual i permanent en l'habitatge arrendat o cedit, pertanga a la mateixa societat o siga partícip de la persona física o jurídica que actue com a arrendadora o cedent, amb l'excepció de cooperatives d'habitatge en cessió d'ús i sense ànim de lucre.  
  
4. No es podrà concedir l'ajuda quan entre la persona sol·licitant titular del contracte d'arrendament o cessió d'habitació i la persona arrendadora o cedent d'aquesta hi haja parentiu en primer grau o segon grau de consanguinitat o afinitat; o quan la persona arrendatària o cessionària de l'habitació siga sòcia o partícip de la persona física o jurídica que actue com a arrendadora o cedent.  
5. No podran obtindre la condició de beneficiàries les persones físiques en les quals concórrega alguna de les circumstàncies que s'estableixen en l'article 13 de la Llei 38/2003, de 17 de novembre, general de subvencions, les persones o entitats que, segons determina l'article 41 de la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana, d'acord amb el que s'estableix en el títol VI d'aquesta llei, hagen sigut sancionades per resolució administrativa ferma, i les que hagen sigut subjectes a una revocació d'alguna de les ajudes previstes en aquest o l'anterior pla estatal d'habitatge per incompliment o causa imputables al sol·licitant.  
  
  
Tercera. Finançament de les ajudes  
1. El finançament de les ajudes del Programa d'ajudes al lloguer d'habitatges, corresponents al Pla estatal per a l'accés a l'habitatge 2022-2025, per als exercicis 2022 i 2023, es farà amb càrrec al capítol IV, de l'aplicació pressupostària 27.59.30.581.17.7, «Emergència residencial i funció social», línia S1531000, amb denominació «Ajudes al lloguer d'habitatge. Pla estatal d'accés a l'habitatge 2022-2025», amb ingressos finalistes del Ministeri de Transports, Mobilitat i Agenda Urbana per al finançament d'aquestes ajudes i l'aportació de la Generalitat. En aplicació del que s'estableix en l'article 166 b de la Llei 1/2015, l'atorgament de les ajudes estarà condicionat a l'existència, en els pressupostos de la Generalitat de 2022 i 2023, d'un crèdit adequat i suficient per a aquesta finalitat.  
2. La quantia total màxima de les ajudes corresponents al Programa d'ajudes al lloguer d'habitatges que s'ha de concedir en l'exercici 2022 serà, inicialment, de 54.772.189 euros, i correspon a l'aportació del Ministeri de Transports, Mobilitat i Agenda Urbana la quantitat de 9.439.200 euros i 69.304.567 euros a la Generalitat. Les ajudes tindran un caràcter de despesa pluriennal, segons la distribució que s'indica a continuació per als exercicis 2022 i 2023:  
3. Es podrà ampliar l'import global de les ajudes amb què està dotada la convocatòria després de la publicació, si resulta insuficient per a atendre les peticions que, presentades dins del termini, acrediten reunir els requisits i altres condicions establides en aquestes bases, d'acord amb la regulació que estableix l'article 58 del Reial decret 887/2006, pel qual s'aprova el Reglament de la Llei 38/2003, general de subvencions, i l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, tenint en compte el que regula el conveni de col·laboració que se subscriga entre el ministeri corresponent i la Generalitat Valenciana per a l'aplicació i el desenvolupament del Pla estatal per a l'accés a l'habitatge 2022-2025 i, si és el cas, els successius acords bilaterals subscrits relatius a la distribució del finançament entre els programes d'ajudes, tal com s'estableix en l'apartat 2 de l'article 22 del Reial decret 42/2022, de 18 de gener, pel qual es regula el Pla estatal per a l'accés a l'habitatge 2022-2025, o bé mitjançant l'aportació de fons propis addicionals sempre que les disponibilitats pressupostàries ho permeten. L'òrgan concedent haurà de publicar la declaració de crèdits disponibles amb caràcter previ a la resolució de concessió en els mateixos mitjans que la convocatòria, sense que aquesta publicitat implique l'obertura de termini per a presentar sol·licituds noves ni l'inici d'un nou còmput de termini per a resoldre. L'efectivitat de la quantia addicional queda condicionada a la disponibilitat efectiva del crèdit en un moment anterior a la resolució de la concessió de les subvencions.  
  
4. Així mateix, aquesta convocatòria preveu que, a causa d'eventuals augments sobrevinguts en el crèdit disponible, puguen possibilitar una resolució complementària de la concessió de la subvenció que incloga, les sol·licituds que, encara que complisquen tots els requisits, no hagen sigut beneficiàries per esgotament del crèdit, sobre la base del que es disposa en l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat.  
5. La dotació econòmica per a la concessió d'ajudes de la convocatòria té caràcter pluriennal per a atendre la concessió de l'ajuda durant dos anys, sempre que es continuen mantenint els requisits i les circumstàncies exigibles que van determinar la concessió de l'ajuda.  
  
Quarta. Forma i termini de presentació de sol·licituds  
1. La sol·licitud i la documentació annexa per a la concessió de les ajudes l'hauran de formalitzar les persones o unitats de convivència interessades mitjançant un formulari omplit electrònicament que estarà disponible en la seu electrònica de la Generalitat, portal gva.es, d'acord amb els models i terminis establits que especifica aquesta convocatòria.  
  
Només es podrà presentar una sol·licitud per habitatge o habitació, per la qual cosa si es detecta la presentació de diverses sol·licituds per a un mateix habitatge o habitació, s'anul·laran d'ofici les sol·licituds duplicades, i es mantindrà com una única sol·licitud la presentada en últim lloc. No s'admetran a tràmit les sol·licituds omplides de manera diferent ni fora del termini establit, i se'n resoldrà la inadmissió mitjançant una resolució dictada en els termes de l'article 21 de la Llei 39/2015, d'1 d'octubre, del procediment administratiu comú de les administracions públiques.  
En el cas que es presente un nombre de sol·licituds d'ajudes per al pagament de la renda d'arrendament o un preu de cessió d'habitació superior al nombre d'habitacions de què dispose un mateix habitatge, segons la descripció de l'habitatge que conste en la nota simple emesa pel Registre de la Propietat, només s'admetran a tràmit les sol·licituds que corresponguen al nombre d'habitacions existents segons l'ordre d'entrada i se'n rebutjaran totes les altres.  
La presentació de la sol·licitud de l'ajuda presumeix l'acceptació incondicionada de les bases d'aquesta convocatòria i de les condicions, els requisits i les obligacions que s'hi contenen.  
2. La presentació de sol·licituds es farà d'acord amb el que s'estableix en la Llei 39/2015, d'1 d'octubre, del procediment administratiu comú de les administracions públiques, en qualsevol de les formes que s'estableixen a continuació:  
a) Preferentment, si es disposa de certificat digital, la sol·licitud podrà ser presentada per la persona interessada de manera telemàtica en la seu electrònica de la Generalitat, per mitjà del procediment habilitat a aquest efecte i denominat «Ajudes al lloguer d'habitatge 2022». En la pàgina web de la Vicepresidència Segona i Conselleria d'Habitatge i Arquitectura Bioclimàtica estarà disponible la informació i documentació de la convocatòria i s'habilitarà l'accés a la seu electrònica per a formular la sol·licitud. També s'admetran les sol·licituds que presenten telemàticament titulars de certificat digital quan actuen, degudament autoritzats, en representació d'altres.  
La tramitació telemàtica requerirà la presentació de sol·licituds, escrits i comunicacions davant del Registre Electrònic, que estiguen signats electrònicament mitjançant una signatura electrònica avançada basada en un certificat reconegut, segons el que es disposa en la Llei 39/2015, d'1 d'octubre, així com en el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, i expedit per la Generalitat o per qualsevol altre prestador de serveis de certificació amb el qual la Generalitat haja signat el conveni oportú.  
b) Si no es disposa de certificat digital, la persona interessada haurà d'omplir electrònicament el formulari de sol·licitud de l'ajuda disponible en la pàgina web assenyalada en l'apartat anterior i imprimir el justificant. Aquest justificant constituirà l'imprés de sol·licitud i s'haurà de presentar, degudament signat, en algun dels registres que preveu la Llei 39/2015, d'1 d'octubre, del procediment administratiu comú de les administracions públiques i, preferiblement, en el de les seus dels serveis territorials d'habitatge i arquitectura bioclimàtica.  
  
L'ompliment electrònic del formulari de sol·licitud per les persones peticionàries que no disposen de certificat digital no implicarà que s'haja sol·licitat l'ajuda amb inici del procediment telemàtic per a la seua concessió. Únicament la informació introduïda quedarà emmagatzemada en les bases de dades corresponents. Si no es presenta el justificant, degudament subscrit per la peticionària de l'ajuda i acompanyat de la documentació que requereixen aquestes bases, en algun dels registres d'entrada esmentats en l'apartat anterior, en el termini de sol·licitud que estableix la convocatòria corresponent, no es considerarà presentada la sol·licitud d'ajuda.  
3. Sense perjudici del que s'ha exposat en els apartats anteriors, es recomana presentar la sol·licitud preferentment de manera telemàtica. A aquest efecte, les persones interessades a sol·licitar aquestes ajudes tindran dret a ser assistides en l'ús de mitjans electrònics en les seues relacions amb l'Administració pública, en el marc de les previsions que contenen els articles 12 i 13, a i b, de la Llei 39/2015, d'1 d'octubre, del procediment administratiu comú de les administracions públiques, de manera que els serveis territorials d'habitatge i arquitectura bioclimàtica oferiran un punt d'accés a internet i, per als casos que ho requerisquen, es podrà facilitar ajuda mitjançant una cita prèvia.  
  
Així mateix, els ajuntaments i les mancomunitats, per si mateixos o a través de les oficines de la Xarxa Xaloc; així com les oficines del programa Xarxa Jove, desenvolupat per l'Institut Valencià de la Joventut, podran presentar sol·licituds telemàticament mitjançant certificat digital, en nom de les persones interessades que els autoritzen mitjançant el formulari corresponent. Per a fer-ho, es podrà habilitar el personal dels ajuntaments o mancomunitats mitjançant la presentació de la credencial subscrita degudament en el formulari normalitzat disponible en el web de la Vicepresidència Segona i Conselleria d'Habitatge i Arquitectura Bioclimàtica.  
Finalment, també s'admetran les sol·licituds que presenten telemàticament titulars de certificat digital quan actuen, degudament autoritzats, en representació d'altres.  
4. En la sol·licitud d'ajudes s'haurà d'incloure expressament l'autorització de la persona sol·licitant a la Generalitat Valenciana, per mitjà de la Vicepresidència Segona i Conselleria d'Habitatge i Arquitectura Bioclimàtica, per a reclamar tota la informació necessària, en particular la de caràcter tributari, en els termes que preveu la Llei 58/2003, de 17 de desembre, general tributària, o econòmic, que siga legalment pertinent per a acreditar el compliment dels requisits en el marc de la col·laboració que s'establisca amb l'Agència Estatal d'Administració Tributària, la Direcció General del Cadastre, les entitats gestores de la Seguretat Social i altres administracions públiques competents. No es podrà cedir a tercers la informació de caràcter tributari o econòmic rebuda. La sol·licitud de l'ajuda implicarà l'autorització dels interessats perquè l'Administració de la Generalitat puga procedir al tractament de les dades de caràcter personal en la mesura que resulte necessari per a la gestió de les ajudes; tot això, de conformitat amb el que preveu la Llei orgànica 3/2018, de 5 de desembre, de protecció de dades personals i garantia dels drets digitals.  
  
5. El termini de presentació de la sol·licitud de l'ajuda s'iniciarà a partir de l'endemà de la publicació de la present Ordre en el Diari Oficial de la Generalitat Valenciana i romandrà obert amb caràcter continuat i permanent durant el termini d'un mes.  
  
Cinquena. Documentació que s'ha d'adjuntar a la sol·licitud  
1. La sol·licitud d'ajuda degudament omplida i signada per la persona o les persones peticionàries de l'ajuda, o els seus representants, en els termes de l'article 5 de la Llei 39/2015, s'haurà d'acompanyar de la documentació que s'indica a continuació:  
a) Còpia completa del contracte d'arrendament o de cessió d'ús de l'habitatge o contracte de cessió d'ús o d'arrendament d'una habitació amb esment exprés de l'import del lloguer o del preu de la cessió, signat per la part arrendadora i arrendatària en totes les pàgines. El contracte d'arrendament d'habitatge haurà d'estar formalitzat en els termes de la Llei 29/1994, de 24 de novembre, d'arrendaments urbans; en el cas del lloguer d'habitació no és exigible que la formalització ho siga en els termes de la Llei 29/1994, si bé en cap cas s'admetran contractes de subarrendament d'habitació. En qualsevol cas, el contracte d'arrendament o cessió d'ús d'habitatge o habitació haurà de tindre una duració mínima d'un any, sense que, en cap cas, s'admeten contractes formalitzats a l'empara de la legislació sectorial en matèria de turisme. En cas que hi haja més d'un contracte consecutiu en el període subvencionable, s'han d'aportar tots aquests.  
Així mateix, s'haurà d'aportar la referència cadastral individualitzada de l'habitatge. En el cas que no hi haja la referència cadastral individualitzada de l'habitatge arrendat, el sol·licitant haurà d'aportar a l'expedient un certificat emés per la Gerència Territorial del Cadastre o la referència cadastral del sòl o de la finca en què es troba l'habitatge, complementats, si és el cas, amb la informació addicional necessària que permeta verificar la identificació de l'habitatge.  
b) En el cas de lloguer o cessió d'ús d'habitació, una certificació registral o nota simple, expedida pel Registre de la Propietat, acreditativa de la propietat i una descripció de l'habitatge en què conste el nombre d'habitacions que la componen.  
c) Certificat col·lectiu o volant únic d'empadronament vigent que acredite les persones que tenen el domicili habitual en l'habitatge que és objecte del contracte, a l'efecte de determinar la unitat de convivència. El document haurà de ser únic per habitatge i haurà d'incloure totes les persones que hi figuren empadronades en la data de la sol·licitud, i caldrà que l'aporte el peticionari de l'ajuda. Sense perjudici d'errors materials o de fet que puguen concórrer en el document esmentat, no es podran modificar les divergències existents entre les persones incloses en el volant únic d'empadronament expedit per l'ajuntament i les persones que integren la unitat de convivència assenyalades en la sol·licitud després de presentar-la.  
  
Quan la persona peticionària de l'ajuda tinga la custòdia compartida de fills o filles menors i per aquest motiu només estiguen empadronats en un dels habitatges dels progenitors i no en el de l'altre, s'hi haurà d'incloure, a més, la sentència o resolució judicial que acredite el règim de custòdia assignat a aquests menors, que s'hauran de considerar integrats en la unitat de convivència de cada un dels progenitors en la proporció que derive del règim de custòdia establit.  
  
Per al cas d'arrendament o cessió d'ús d'habitació, s'haurà d'aportar un certificat que acredite l'empadronament del titular del contracte en l'habitatge del qual forma part l'habitació, amb data anterior o simultània a la sol·licitud de l'ajuda.  
d) Documentació acreditativa del pagament de la renda de lloguer o del preu de la cessió en ús, tant per al cas d'habitatge o habitació, en els termes que estableix la base setzena corresponents a les mensualitats de lloguer abonades amb posterioritat a l'u de gener de 2022 fins hui, en què se sol·licita l'ajuda, llevat que el contracte tinga una vigència d'un termini inferior, i en aquest cas s'haurà d'acreditar el pagament des de l'inici del contracte, i la presentació d'aquests rebuts serà obligatòria, juntament amb la sol·licitud.  
e) Únicament en el cas de ser persona nova perceptora d'ajudes de la Generalitat o de canvi de número de compte bancari, s'haurà de presentar l'imprés de domiciliació bancària degudament omplit, i designar el compte en què es farà l'ingrés de les ajudes.  
f) Declaracions responsables signades per la persona que formula la sol·licitud i per la resta de persones convivents majors de 16 anys, si és el cas, en el document annex que acompanya el formulari electrònic de sol·licitud, referides als aspectes que s'exposen a continuació:  
- Identificació de les persones que integren la unitat de convivència per tindre la seua residència habitual i permanent en l'habitatge, hagen subscrit o no el contracte d'arrendament o cessió de l'habitatge o habitació.  
- En cas de ser persona arrendatària o cessionària d'habitatge, no ser propietària o usufructuària d'algun habitatge a Espanya. A aquest efecte, no es considerarà que s'és persona propietària o usufructuària d'un habitatge si el dret recau únicament sobre una part alíquota d'aquesta i s'ha obtingut per herència o transmissió mortis causa sense testament. S'exceptuaran d'aquest requisit les persones que siguen titulars d'un habitatge i acrediten la no disponibilitat d'aquest per causa de separació o divorci, per qualsevol altra causa aliena a la seua voluntat o quan l'habitatge resulte inaccessible per raó de discapacitat de la persona titular o alguna altra persona de la unitat de convivència.  
- No tindre la persona arrendatària, la persona cessionària o, en cas de ser titular de contracte d'arrendament o cessió d'habitatge, qualsevol de les que tinguen el domicili habitual i permanent en l'habitatge arrendat o cedit parentiu en primer grau o segon grau de consanguinitat o afinitat amb la persona arrendadora o cedent de l'habitatge.  
  
- No ser la persona arrendatària, la persona cessionària o, en cas de ser titular de contracte d'arrendament o cessió d'habitatge, qualsevol de les que tinguen el domicili habitual i permanent en l'habitatge arrendat o cedit soci o partícip de la persona física o jurídica que actue com a arrendadora o cedent.  
- Compliment de l'article 13 de la Llei 38/2003, de 17 de novembre, general de subvencions, i l'article 41 de la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana, i no haver sigut sancionades per resolució administrativa ferma, ni subjectes a una revocació d'alguna de les ajudes previstes en aquest o l'anterior pla estatal d'habitatge per incompliment o causa imputables al sol·licitant.  
g) Autorització signada per la persona sol·licitant, per la resta de persones convivents majors de 16 anys, si és el cas, per a permetre a l'Administració de la Generalitat que reclame tota la informació necessària per a acreditar el compliment dels requisits exigits en aquestes bases per a ser beneficiària de l'ajuda en el marc de col·laboració que s'establisca amb l'Agència Estatal d'Administració Tributària, la Direcció General de Cadastre, les entitats gestores de la Seguretat Social i altres administracions públiques competents. Així mateix, l'autorització es concedirà per a procedir al tractament de les dades de caràcter personal en la mesura que resulte necessària per a la gestió de les ajudes, sense que la informació de caràcter tributari o econòmic rebuda es puga cedir a tercers. Tot això de conformitat amb el que es preveu en la Llei orgànica 3/2018, de 5 de desembre, de protecció de dades personals i garantia dels drets digitals, i les respectives normes de desenvolupament.  
Les declaracions responsables i autoritzacions les han de signar els majors de 16 anys que integraran la unitat de convivència en el document annex que acompanya el formulari de sol·licitud.  
3. En el cas que la persona peticionària de l'ajuda o integrant de la unitat de convivència, segons els casos, es trobe inclosa en algun dels grups d'atenció especial, s'haurà d'assenyalar aquesta circumstància en el formulari de la sol·licitud. L'Administració comprovarà d'ofici els extrems esmentats a través de les plataformes d'interoperabilitat amb altres administracions públiques en els supòsits que s'indiquen en la sol·licitud. En els altres casos en què l'Administració no tinga accés per via telemàtica a la informació necessària o no s'autoritze l'Administració a obtindre-la en els termes assenyalats amb anterioritat, correspon al sol·licitant justificar la inclusió en algun dels grups d'atenció especial mitjançant la presentació de la documentació següent:  
  
a) Sol·licituds presentades per persones afectades per procediments de desnonament, execució hipotecària o dació en pagament: la documentació bancària o judicial que així ho acredite.  
b) Sol·licituds presentades per persones que tenen la condició de família monoparental amb fills: certificat expedit segons el que estableix el Decret 19/2018, de 9 de març, del Consell, pel qual es regula el reconeixement de la condició de família monoparental a la Comunitat Valenciana, sempre que no hi haja una pensió compensatòria ni un segon progenitor que aporte ingressos.  
c) Sol·licituds presentades per unitats de convivència que constituïsquen família nombrosa: Títol de família nombrosa.  
d) Sol·licituds presentades per dones o unitats de convivència amb dones víctimes de violència de gènere: documentació judicial que acredite fefaentment aquesta circumstància.  
e) Sol·licituds presentades per víctimes del terrorisme: documentació que acredite fefaentment aquesta circumstància.  
f) Sol·licituds presentades per persones o unitats de convivència en què hi haja algun membre amb diversitat funcional i/o sensorial o cognitiva, amb un grau de discapacitat igual o superior al 33 %: Certificat de l'Institut Nacional de la Seguretat Social acreditatiu d'aquesta circumstància, o una altra documentació acreditativa d'aquest aspecte.  
g) Sol·licituds presentades per persones joves extutelades: Resolució de cessament de mesures emesa per la conselleria competent.  
h) Sol·licituds presentades per persones exconvictes: documentació expedida per l'autoritat competent acreditativa d'aquesta circumstància.  
i) Sol·licituds presentades per persones o unitats de convivència afectades per situacions catastròfiques en els últims cinc anys: documentació que acredite fefaentment aquesta circumstància.  
i) Persones en desocupació a les quals se'ls ha acabat el subsidi: documentació que acredite fefaentment aquesta circumstància.  
k) Unitats de convivència en les quals alguna persona assumeix la pàtria potestat, tutela o acolliment familiar permanent del menor orfe per violència de gènere: documentació administrativa o judicial que acredite aquesta circumstància.  
l) Dones en situació de necessitat o en risc d'exclusió, especialment quan tinguen fills menors exclusivament a càrrec seu: documentació o informes municipals, o de qualsevol altra classe, que acrediten aquesta circumstància.  
m) Persones que visquen soles els ingressos de les quals estiguen constituïts, únicament, per prestacions a càrrec de les administracions públiques i que en conjunt no superen anualment 1 IPREM.  
4. En el cas que la persona sol·licitant o alguna persona integrant de la unitat de convivència manifeste oposició expressa al fet que l'Administració de la Generalitat recapte dades, a través de la plataforma autonòmica d'intermediació (PAI) i altres sistemes habilitats a aquest efecte, o les consulte amb l'Agència Estatal d'Administració Tributària, o en el cas de persones no obligades a presentar declaració d'IRPF, s'haurà d'acompanyar de la documentació a què fa referència la base sisena, apartat b.  
  
Sisena. Criteris de valoració de les sol·licituds  
Les sol·licituds presentades es baremaran d'acord amb el que es disposa en les bases que conté aquesta ordre.  
  
Setena. Resolució de la convocatòria i termini  
1. Correspon al conseller o consellera competent en matèria d'habitatge i arquitectura bioclimàtica, o l'òrgan en qui delegue, dictar la resolució de la concessió de les ajudes que puguen convocar-se. La resolució serà motivada.  
2. Les resolucions que es dicten hauran d'incloure una llista ordenada de totes les sol·licituds que complisquen les condicions administratives i tècniques establides en aquestes bases reguladores per a adquirir la condició de beneficiari i no hagen sigut estimades perquè s'ha superat la quantia màxima del crèdit fixat en la convocatòria, amb la indicació de la puntuació atorgada a cada una d'aquestes en funció dels criteris de valoració previstos en aquestes bases. La resolució haurà de determinar la quantia concedida i incorporar-hi, si és el cas, les condicions, obligacions i determinacions accessòries a què s'haja de subjectar la persona beneficiària de l'ajuda. Així mateix, la resolució farà constar, si és el cas, de manera expressa, la desestimació de la resta de sol·licituds, així com la no concessió per desistiment.  
La resolució de concessió de les ajudes hauran d'expressar igualment que aquestes són finançades amb càrrec a fons de l'Estat.  
3. El termini per a resoldre i notificar la resolució del procediment serà de sis mesos des que la sol·licitud haja tingut entrada en el registre de l'òrgan competent per a tramitar-la. Transcorregut aquest termini sense que haja recaigut una resolució i aquesta no haja sigut notificada, s'entendrà desestimada la sol·licitud de concessió del Bo Lloguer Jove, en els termes que preveu la Llei 39/2015, d'1 d'octubre, del procediment administratiu comú de les administracions públiques. Tal com disposa la llei esmentada, la desestimació per silenci administratiu té els únics efectes de permetre als interessats la interposició del recurs administratiu o contenciós administratiu que resulte procedent. Excepcionalment, es podrà acordar l'ampliació d'aquests terminis en els supòsits que preveu la legislació reguladora del procediment administratiu comú.  
  
4. Les resolucions de les convocatòries d'ajudes que posen fi al procediment de concessió es publicaran en el Diari Oficial de la Generalitat Valenciana i, posteriorment, en el portal de www.gva.es. Les persones sol·licitants que hagen facilitat un número de telèfon mòbil podran ser avisades de la publicació de la llista definitiva mitjançant un missatge de text SMS. La publicació en el Diari Oficial de la Generalitat Valenciana substituirà la notificació individual de la resolució, d'acord amb el que preveu la legislació del procediment administratiu comú. La publicació es farà respectant, en tot cas, els drets reconeguts en la Llei orgànica 3/2018, de 5 de desembre, de protecció de dades personals i garantia dels drets digitals.  
   
5. La resolució posarà fi a la via administrativa i contra aquesta es podrà interposar un recurs potestatiu de reposició davant del mateix òrgan que la dicte en el termini d'un mes a partir de l'endemà de la seua notificació mitjançant la publicació en el Diari Oficial de la Generalitat Valenciana, d'acord amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o un recurs contenciós administratiu en el termini de dos mesos davant de la sala contenciosa administrativa del Tribunal Superior de Justícia, en aplicació del que estableix l'article 10.1.a de la Llei 29/1998, de 13 de juliol, reguladora de la jurisdicció contenciosa administrativa.  
6. Si es desestimen sol·licituds per falta de consignació pressupostària i, amb posterioritat a l'emissió de la resolució, s'incrementen els crèdits destinats a finançar aquestes ajudes o s'allibera part del crèdit disponible inicialment per renúncia de l'adjudicatari o perquè l'adjudicatari no ha aportat la justificació preceptiva dins del termini, l'òrgan col·legiat podrà proposar la concessió de subvenció a les sol·licituds que s'hagen desestimat per falta de crèdit al sol·licitant, o als sol·licitants següents a aquest, en ordre de la seua puntuació, sempre que s'haja alliberat crèdit suficient per a atendre almenys una de les sol·licituds denegades.  
  
Huitena. Recursos  
Contra la resolució d'ajudes que es dicte, que posarà fi a la via administrativa, es podrà interposar un recurs potestatiu de reposició, en el termini d'un mes, a comptar des de l'endemà de la seua publicació, d'acord amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé directament un recurs contenciós administratiu, en el termini de dos mesos comptats des de l'endemà de la publicació, de conformitat amb el que estableix la Llei 29/1998, de 13 de juliol, reguladora de la jurisdicció contenciosa administrativa.  
  
Novena. Justificació per part de la persona beneficiària del compliment de la finalitat de la concessió de l'ajuda al lloguer i de l'aplicació dels fons rebuts.  
1. Les persones beneficiàries de les ajudes al lloguer hauran de justificar davant de la Vicepresidència Segona i Conselleria d'Habitatge i Arquitectura Bioclimàtica el compliment de la finalitat de la concessió de la subvenció i de l'aplicació dels fons a l'abonament de la renda d'arrendament o preu de cessió de l'habitatge o habitació que constituïsca el domicili habitual i permanent mitjançant la presentació de la documentació que acredite el pagament efectiu de la renda arrendatícia o del preu de la cessió de l'habitatge o l'habitació en els terminis que estableix aquesta base.  
2. El pagament efectiu de la renda arrendatícia o del preu de la cessió de l'habitatge o habitació corresponent a les mensualitats que hagen sigut subvencionades s'haurà d'acreditar per qualsevol mitjà admés en dret.  
A aquest efecte, les persones o unitats de convivència sol·licitants de les ajudes podran aportar la documentació bancària, que podrà consistir en transferència bancària realitzada a l'arrendador, rebut bancari domiciliat o ingrés d'efectiu a través d'entitat bancària en el compte de l'arrendador, que acredite de manera indubtable que han abonat, en el compte la titularitat del qual correspon a la part arrendadora, la renda corresponent als mesos subvencionats com a mitjà de justificació de la subvenció concedida.  
En cas que el pagament no es faça mitjançant una entitat bancària, en el rebut o document acreditatiu de pagament, s'hauran de fer constar expressament les dades següents:  
- La data d'expedició del document.  
- La identificació completa de la persona que fa el pagament i de qui el rep (nom, DNI, adreça i signatura), i, en tot cas, qui el rep haurà de coincidir amb la persona arrendadora, i qui el fa amb la persona beneficiària o perceptora de l'ajuda.  
- L'adreça de l'habitatge o habitació objecte d'ajuda.  
- L'import de la renda o el preu de cessió d'habitatge o habitació.  
- I el concepte pel qual es fa, amb indicació del mes a què correspon.  
No es consideraran vàlids els documents acreditatius del pagament que continguen esmenes o ratlles, ni els que no continguen les dades esmentades anteriorment.  
La documentació justificativa dels pagaments podrà presentar-se, preferentment, a través del tràmit telemàtic establit a aquest efecte en la pàgina web de la Vicepresidència Segona i Conselleria d'Habitatge i Arquitectura Bioclimàtica, www.gva.es, o en qualsevol de les formes que estableix la Llei 39/2015, d'1 d'octubre, del procediment administratiu comú de les administracions públiques.  
3. Si la persona beneficiària de l'ajuda no presenta, en la forma i amb la documentació exigida, d'acord amb el que s'estableix en els apartats anteriors, la justificació que les ajudes percebudes han sigut destinades al pagament de les rendes de lloguer o la cessió d'ús de l'habitatge o habitació, no es farà el pagament de l'ajuda corresponent a les mensualitats respecte de les quals no s'haja acreditat el pagament de la renda d'arrendament o cessió d'ús, i es procedirà a la revocació de l'ajuda i la consegüent pèrdua de dret al cobrament de la quantia sense justificar de l'ajuda concedida.  
4. Si l'import de despesa justificada en cada anualitat és inferior a l'ajuda màxima concedida d'acord amb aquestes bases, o es produeix concurrència d'ajudes, i com a conseqüència se supera el cost de la renda de lloguer, l'aportació de la Conselleria es minorarà en la quantia corresponent.  
5. En tot cas, amb caràcter previ al pagament de la subvenció, la persona o unitat de convivència beneficiària s'haurà de trobar al corrent en el compliment de les obligacions tributàries i amb la Seguretat Social.  
  
Desena. Presentació dels rebuts i abonament de l'ajuda  
1. L'ajuda concedida s'abonarà a la persona beneficiària amb caràcter general, de manera periòdica, amb l'aportació prèvia dels justificants bancaris o rebuts corresponents en els terminis que s'assenyalen a continuació, i aquests terminis seran de compliment obligatori. La tramitació del pagament de l'ajuda s'iniciarà després de l'aportació per part de les beneficiàries de la justificació de la destinació d'aquesta i de la comprovació del que haja aportat l'òrgan administratiu competent.  
La presentació dels justificants bancaris o rebuts es farà juntament amb la sol·licitud de pagament, que s'haurà d'omplir telemàticament i presentar preferentment mitjançant el procediment electrònic establit a aquest efecte en la pàgina web de la Vicepresidència Segona i Conselleria d'Habitatge i Arquitectura Bioclimàtica, www.gva.es, on es podrà obtindre el formulari de sol·licitud de pagament per a omplir. En cas que no s'utilitze el tràmit electrònic previst per a la presentació dels rebuts, la persona interessada haurà d'omplir electrònicament el formulari de sol·licitud de pagament, imprimir-lo i, degudament signat, presentar-lo amb els rebuts corresponents en qualsevol de les maneres que preveu la Llei 39/2015, d'1 d'octubre, del procediment administratiu comú de les administracions públiques.  
Els justificants bancaris o rebuts presentats de manera diferent o fora del termini establit no es tindran en compte per a l'abonament de l'ajuda. Les persones que hagen facilitat un número de telèfon mòbil de contacte quan van formular la sol·licitud seran avisades de l'obertura dels terminis de presentació dels rebuts mitjançant la remissió d'un SMS.  
2. El pagament de la subvenció corresponent al primer any es farà d'acord amb el que disposen la Llei 38/2003, de 17 de novembre, i les disposicions comunes següents:  
a) Primer termini de presentació: un primer pagament en el moment de concessió de l'ajuda equivalent a les mensualitats de lloguer o de preu de cessió de l'habitatge o habitació que corresponguen als justificants bancaris o rebuts presentats juntament amb la sol·licitud de l'ajuda.  
b) Segon termini de presentació: durant el mes d'octubre de l'any de la convocatòria s'hauran de presentar els justificants bancaris o rebuts acreditatius del pagament del lloguer o del preu de cessió de l'habitatge o habitació abonats fins a aquest moment que no s'hagen presentat juntament amb la sol·licitud de l'ajuda.  
d) Tercer termini de presentació: durant el mes de gener de 2023 s'hauran de presentar els justificants bancaris o rebuts acreditatius del pagament del lloguer o del preu de cessió de l'habitatge o habitació corresponents a l'exercici 2022 que no s'hagen presentat durant els terminis anteriors.  
3. Per a la sol·licitud de l'abonament de l'ajuda corresponent al segon any de concessió, caldrà que es continuen mantenint les circumstàncies i els requisits exigits en les bases reguladores que van permetre l'accés a l'ajuda; per la qual cosa, les persones beneficiàries hauran d'aportar, juntament amb la sol·licitud de pagament de l'ajuda, una declaració responsable que continuen concorrent aquestes circumstàncies i requisits, una còpia completa del contracte d'arrendament o de cessió d'ús de l'habitatge o contracte de cessió d'ús o d'arrendament d'una habitació, i un volant únic d'empadronament que acredite les persones que tenen el domicili habitual en l'habitatge que és objecte del contracte, a l'efecte de determinar la unitat de convivència en els termes que deriven de l'apartat 1 a i c de la base dotzena.  
4. El pagament de la subvenció corresponent al segon any es realitzarà, així mateix, d'acord amb el que es disposa en la Llei 38/2003, de 17 de novembre, i en les disposicions comunes següents:  
a) Primer termini de presentació: durant el mes següent a l'obertura del pressupost de l'exercici 2023, circumstància que es publicarà en la pàgina web de la Vicepresidència Segona i Conselleria d'Habitatge i Arquitectura Bioclimàtica, i juntament amb la sol·licitud de pagament omplida en els termes esmentats anteriorment, s'hauran d'acompanyar els justificants bancaris o rebuts corresponents a les mensualitats de l'exercici 2023 que s'hagen abonat des del mes de gener d'aquest exercici fins al moment de la sol·licitud de l'abonament d'aquests. Els sol·licitants que hagen facilitat un número de telèfon mòbil podran ser avisats de la publicació de l'obertura del termini per a la presentació de la sol·licitud d'abonament mitjançant un missatge de text SMS.  
b) Segon termini: durant el mes d'octubre de 2023 es presentaran els justificants bancaris o rebuts acreditatius del pagament del lloguer o del preu de cessió de l'habitatge o habitació corresponents a l'exercici 2023 abonats fins a aquest moment que no s'hagen presentat durant el termini anterior.  
c) Finalitzat el període per al qual s'ha concedit l'ajuda i durant el mes de gener de l'any 2024, es procedirà a la justificació de la destinació d'aquesta que quede pendent de justificar mitjançant la presentació dels justificants bancaris o rebuts que s'hagen abonat finalitzat el termini anterior.  
5. Efectuat el primer pagament de la subvenció a les persones beneficiàries, s'entendrà acceptada. No obstant això, les persones beneficiàries podran presentar un escrit de renúncia tal com estableix l'art. 94 de la Llei 39/2015, d'1 d'octubre, del procediment administratiu comú de les administracions públiques, durant el termini dels deu dies següents a la notificació/publicació de la resolució de concessió de l'ajuda, i una vegada transcorregut no s'acceptarà cap renúncia.  
  
La renúncia a la percepció de l'ajuda concedida s'efectuarà mitjançant un formulari omplit telemàticament i presentat, preferentment, a través del procediment electrònic establit a aquest efecte en la pàgina web de la Vicepresidència Segona i Conselleria d'Habitatge i Arquitectura Bioclimàtica, www.gva.es, on es podrà obtindre el formulari de renúncia per a omplir. En cas que no s'utilitze el tràmit electrònic previst per a la presentació de la renúncia, la persona interessada haurà d'omplir electrònicament el formulari de renúncia, imprimir-lo i, degudament signat, presentar-lo en qualsevol de les maneres previstes en la Llei 39/2015, d'1 d'octubre, del procediment administratiu comú de les administracions públiques.  
  
Onzena. Pla de control  
1. El procediment de concessió de les ajudes al lloguer estarà sotmés al pla de control que s'exposa a continuació:  
a) El control administratiu haurà de recaure sobre l'admissibilitat de les subvencions. S'hauran d'efectuar controls administratius de totes les sol·licituds de subvenció, tant en la fase de presentació de les sol·licituds i la concessió posterior, com en la fase de justificació i pagament. Entre altres, els següents:  
1r. Control de la documentació aportada juntament amb la sol·licitud d'ajudes i com a justificació de la subvenció concedida. Amb aquest fi, s'haurà de supervisar tota la documentació exigida en aquesta ordre de bases i en la resolució de convocatòria, i es requerirà, si és el cas, l'aportació dels documents complementaris que siguen necessaris per a comprovar, verificar i aclarir els aspectes que així ho exigisquen.  
2n. Control de compliment dels requisits legals per a tindre dret a la subvenció, que efectivament complisquen els requisits per a ser persones beneficiàries, per tractar-se d'una de les previstes en aquesta ordre de bases i per complir els requisits establits.  
  
A més, també s'haurà de controlar el compliment dels requisits legals en matèria tributària de la Tresoreria General de la Seguretat Social, de deutes de naturalesa tributària amb la Generalitat, sense perjudici de la resta de requisits que disposen les bases i la convocatòria.  
b) El control, a posteriori o de qualitat, s'haurà d'efectuar una vegada concedida la subvenció, amb la finalitat de comprovar el manteniment de les condicions vinculades a la concessió, si és el cas, a més del control de qualitat que consistirà en la supervisió de determinats expedients que ja van ser sotmesos a la resta de controls. Això suposarà la selecció d'una mostra aleatòria d'expedients i consistirà en l'avaluació de l'expedient complet, una vegada finalitzat el període de subvenció i presentada la documentació obligatòria pels beneficiaris. El percentatge mínim de subvenció que s'ha de controlar sobre el total pagat amb càrrec a cada línia pressupostària serà del 10 %.  
Les actuacions que s'efectuen en desenvolupament d'aquest pla de control es faran amb mitjans propis, personals i materials. En relació amb els mitjans personals, correspon a la Direcció General d'Emergència Residencial, Funció Social de l'Habitatge i Observatori de l'Hàbitat i Segregació Urbana la realització de les activitats de control de les ajudes per a la comprovació material de la realització efectiva de les activitats objecte de les ajudes. Addicionalment, l'òrgan concedent podrà designar, si és el cas, els òrgans, les comissions o les persones expertes que estime necessaris per a dur a terme les actuacions oportunes de seguiment i comprovació de l'aplicació de la subvenció.  
  
2. La Generalitat podrà comprovar, pels mitjans que estime més adequats, el compliment de les obligacions inherents a l'atorgament de les ajudes.  
  
Tercer  
S'ordena la publicació d'aquesta ordre per a la sol·licitud de les ajudes en el Diari Oficial de la Generalitat Valenciana.  
  
Quart  
Aquesta ordre farà efecte l'endemà de la publicació en el Diari Oficial de la Generalitat Valenciana.  
  
Contra aquesta ordre, que posa fi a la via administrativa, es podrà interposar potestativament un recurs de reposició davant de l'òrgan que ha dictat l'acte, en el termini d'un mes des de la publicació en el Diari Oficial de la Generalitat Valenciana, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé un recurs contenciós administratiu davant de la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de publicar-se en el Diari Oficial de la Generalitat Valenciana. Tot això, de conformitat amb el que disposen els articles 10, 44 i 46 de l'esmentada Llei 29/1998, de 13 de juliol, reguladora de la jurisdicció contenciosa administrativa, i sense perjudici que s'utilitze qualsevol altra via que es considere oportuna.  
  
València, 21 de juny de 2022. El vicepresident segon i conseller d'Habitatge i Arquitectura Bioclimàtica: Héctor Illueca Ballester.